
Forfatteren før og efter studiet af Carl Barks' værker 


FORORD TIL DEN 
ELEKTRONISKE UDGAVE 


Seks år efter den elektroniske udgave af Jon Gisles "Andelogien" udkom 
foreligger nu endnu en hjørnesten i den ældre del af den andelogiske 
forskning som e-bog: Steffen Kronborgs an(d)alyser af en række af Carl 
Barks fantastiske historier, oprindeligt udgivet på forfatterens eget forlag i 
1986. Idéen om at gøre denne bog tilgængelig elektronisk, hvor den kan 
modstå tidens tand, har længe været et ønske for denne arkivar, og jeg nærer 
et fromt ønske om at bogens "genfødsel" vil sprede glæde blandt nuværende 
og fremtidige Donaldister. Og at Steffen Kronborg kan finde plads i sit 
hjerte til at tilgive denne uautoriserede "genudgivelse". 


Uden at trætte læseren med for mange tekniske detaljer så er nærværende e- 
bog startet med affotografering af den trykte bog, hvorefter resultatet er kørt 
gennem en tekstgenkendelses-algoritme, og resultatet er korrekturlæst fra 
ende til anden. Gennemlæsningen fangede de steder hvor tekstgenkendelsen 
f.eks. havde "set" et bogstav som et andet, eller hvor en flueklat blev tolket 
som et punktum (noget der i sig selv har været omdrejningspunkt i mange 
historier, ikke kun hos Barks). Den trykte bogs illustrationer er desværre af 
en noget svingende kvalitet - givetvis grundet forfatterens kildemateriale og 
datidens fotokopierings-teknologi. Nogle steder kan ved nærmere eftersyn 
også anes materiale fra den modsatte side af papiret, som er kommet med i 
affotograferingen. Det til trods er illustrationerne naturligvis inkluderet i 
denne "remaster", da de uanset kvalitet understøtter den skrevne tekst. 


I forbindelse med restaureringsarbejdet er der foretaget ganske få 
ændringer og tilrettelser i forhold til teksten i den trykte bog. Bogen 
fremhæver dele af teksten ved hjælp af understregninger - dette er ændret 
til fed eller kursiv skrift i nærværende elektroniske udgave, da det øger 
læsbarheden betragteligt. For yngre læsere gør det sikkert ingen forskel, 
men vi der har oplevet en tid uden internet og personlige computere, kan 
huske tilbage til de dage hvor skrivemaskinen var det dominerende værktøj, 
og tekst enten blev fremhævet ved at skrive de samme bogstaver gentagne 


gange oven i hinanden, eller ved at sætte en streg under den allerede 
skrevne tekst. Et andet kuriosum i den trykte bog er at bogstavet "0" bruges 
i stedet for tallet 0 - f.eks. "300" i stedet for "300" i afsnittet om Onkel 
Joakims regnefejl. Også det er rettet i denne "remaster", ligesom en enkelt 
slåfejl ("Havd" i stedet for "Hvad") er rettet. Forfatter, digter, musiker og 
selvudråbt Anders And-fan Dan Turell har også fået sit korrekte efternavn 
tilbage (i den trykte bog er det fejlagtigt angivet som "Turell"). I løbet af 
den trykte bog bruger Steffen Kronborg flittigt forklaringstegnet (der bedst 
kan beskrives som et spejlvendt lille "c", efterfulgt af et triangelkolon) i 
sine skrifter, men da dette tegn ikke eksisterer på alle e-læsere (eller er 
særlig udbredt nu om stunder) er det erstattet af det tilsvarende "dvs." i 
denne elektroniske udgave. 


Skulle nogen ønske den 100% autentiske og oprindelige læseoplevelse, 
må man derfor ty til antikvariater eller folkebiblioteker. Den sidste løsning 
vil utvivlsomt glæde Steffen Kronborg, da han arbejdede som bibliotekar på 
det tidspunkt hvor "Carl Barks Andalyser" blev skrevet - en detalje der også 
fremhæves i bogens sidste kapitel om Andebys biblioteksvæsen. 


Netop biblioteks-grundtanken om tilgængelighed har været en stor faktor i 
dette restaurations-arbejde. En bog som denne fortjener bedre end at en 
håndfuld eksemplarer hensygner på bibliotekernes magasiner - eller endnu 
værre, blive omdannet først til pulp (uak!) og siden genbrugspapir (gisp!) 
blot for at skabe mere hyldeplads. Så hellere bevare bogens indhold for 
eftertiden, inden det er for sent. 


Et godt stykke inde i restaureringsarbejdet stødte denne arkivar på en side 
på den danske webside ComicWiki's opslag om "Carl Barks Andalyser" 
hvor der er bemærket at "For nogle år siden havde et par donaldister 
planer om et genoptryk, men det blev vist ikke til noget." -- En bemærkning 
der giver et mildt håb om at denne udgave vil finde et publikum. God 
læselyst! 


Din ven, 


"Stålanden" 


Et sted i Danmark, 2022 


FORORD 


Dette er ikke den første bog om Anders And, der udkommer i Danmark. 
Tidligere har man i dansk oversættelse både kunnet læse Jon Gisles 
humoristiske gennemgang af andeverdenen: Andelogien og Dorfman & 
Mattelarts marxistiske opgør med Disney-imperiet: Anders And i den 
tredje verden. Dertil kommer afsnit og artikler i større bøger, bl.a. i GMT's 
brostensværk: Tegneserier og i Spar To's Signalement af et massemedie. 
Fælles for alle disse behandlinger er imidlertid, at forfatterne helt mangler 
historisk bevidsthed omkring tilblivelsen af de værker, de skriver om. 
Forfatterne skriver om Anders And, slet og ret - ikke om Carl Barks' 
Anders And, Al Taliaferros Anders And, Vicars Anders And, osv. osv. Det 
svarer i princippet til at gennemgå Johannes V. Jensens og Morten Korchs 
bondeskildringer under ét, uden at bekymre sig om eventuelle forskelle i 
udtryk og indhold. Det forekommer hverken særlig givtigt eller 
perspektivrigt - uden at det dog dermed er sagt, at de omtalte værker er 
ubrugelige. 


Den eneste danske udgivelse, der konsekvent har taget højde for, at 
Anders And ikke bare er Anders And, er det stærkt uregelmæssigt 
udkommende tidsskrift: "Carl Barks & Co.”. Der er i tidens løb skrevet en 
del seriøse analyser til "Carl Barks & Co.", selv om størstedelen af 
spaltepladsen er blevet brugt til oversigter, tegneridentifikationer samt 
artikler om andre emner end tegneserier. Den længste og væsentligste 
analyse i "Carl Barks & Co." hidtil handler om historien "De firkantede æg 
i Peru" og er skrevet af Ribe i 1976. Der er tale om en form for 
pionerindsats, og analysen har bl.a. tjent som inspiration for undertegnede. 


Flere af artiklerne her i bogen ligger således til en vis grad i forlængelse 
af Goran Ribes analyse, bl.a. to, der tidligere har været trykt i "Carl Barks 
& Co." (nr. 9 og nr. 14). Disse to artikler drejer sig, ligesom tre hidtil 
upublicerede artikler, om modsætningsforholdet mellem natur og kultur - et 
grundtema i Carl Barks' produktion. Bogens tyngdepunkt ligger i disse fem 
analyser, men ved siden af dem rummer bogen tre artikler om andre emner: 
et forsøg på at indkredse nogle væsentlige elementer i Anders Ands 


karakter ( tidligere trykt i "Kulørte sider" nr, 43); en gennemgang af det 
eksplicit politiske indhold i Barks' produktion, samt et eksempel på en 
disciplin, der især er blevet dyrket af de tyske donaldister: man fokuserer på 
ét bestemt fænomen og undersøger, hvordan det er beskrevet i Barks' ande- 
univers. I dette tilfælde er det (ikke ganske tilfældigt) biblioteksvæsenet, 
der er brugt som eksempel. 


For at få det fulde udbytte af artiklerne i bogen er det en oplagt fordel, om 
læseren kender indholdet i de historier, der behandles. I betragtning af 
omfanget af Barks' produktion: ca. 6000 sider i løbet af 25 år, kan det 
måske virke som et omfattende krav. Men dels er det jo kun en lille del af 
historierne, der inddrages i analyserne, og dels er mange af Barks' 
fortællinger genudgivet indtil flere gange, så der er en rimelig chance for, at 
læseren er stødt på dem i en eller anden sammenhæng. 


For samlere er tilgængeligheden af det omtalte materiale naturligvis ikke 
noget problem. Tværtimod vil samlere flere steder i bogen undre sig over, at 
billedmaterialet stammer fra en genudgivelse og ikke fra den originale 
historie, der ellers henvises til i teksten. Det skyldes, at jeg har valgt overalt 
at henvise til den amerikanske og danske førstegangsudgivelse af en given 
historie - også selv om min egen samling ikke indeholder den pågældende 
førsteudgave. Samlere må bære over med dette forhold, som i øvrigt ikke 
har nogen betydning for indholdet i analyserne. 


Og så til slut blot dette: artiklerne i bogen behandler forskellige emner og 
temaer i Carl Barks' forfatterskab, men bogen gør spå ingen måde krav på at 
være en udtømmende gennemgang af forfatterskabet. Snarere skal den ses 
som en eksempelsamling eller en slags vejviser til, hvordan man bl.a. kan 
arbejde med indholdet i Barks' fortællinger. F.eks. kunne man sagtens finde 
stof til mange flere artikler om det centrale natur/kulturskisma hos Barks. 
Men der skal jo også være noget tilbage til læseren selv at gå i gang med, 
og det er i hvert fald ikke analysemateriale, det skorter på. God fornøjelse! 


NØGLE TIL BOGENS 
FORKORTELSER 


AA: Anders And & Co. 

Gavehæfte: Anders And Gavehæfte 
AA på toppen: Anders And på toppen 
WDC: Walt Disney's comics & stories 
US: Uncle Scrooge 

GG: Gyro Gearloose 

ViD: Vacation in Disneyland 

SF: Summer Fun 

DDOS: Donald Duck One-Shot 


DDD: Daisy Duck's Diary 


Af de amerikanske titler var det kun WDC og US, der udkom regelmæssigt. 
De øvrige titler var særudgivelser. DDOS indgik i en udgivelsesrække med 
vekslende titelfigurer, men med fortløbende nummerering. 


Hvem har nedkradset dette tegn på, 
at du ejer vore søer? Og med hvilken 
ret vælger han dig dette land og 

iss 


e søer 





En del af de historier, der omtales i bogen, er genudgivet siden den første 
publicering. Her skal lige nævnes, hvor man kan finde tre af de vigtigste 
fortællinger i relativt nye udgivelser: 

"Den Flyvende Hollænder": Juleparade 1980 

"Tilbage til fortiden": Walt Disney's klassikere, 1980 


"Den gyldne flod": Anders And & Co. 1984, nr. 40-42 


ANDERS AND SOM HAVEMAND 


I tidens løb har Anders And haft utallige jobs for en længere eller (især) 
kortere periode, og han har gennemrejst jordkloden på kryds og tværs 
sammen med ungerne og Onkel Joakim. 


Ligegyldigt hvad han giver sig i lag med, giver det anledning til spændende 
og dramatiske oplevelser, og selv en så fredelig beskæftigelse som 
havearbejde bliver i Anders Ands verden til en kamp på liv og død. Det er 
ikke de mindst spændende eventyr, der foregår i Anders Ands køkkenhave, 
som de følgende eksempler vil vise. 


Samtidig skal denne lille undersøgelse af Anders And som havemand 
bidrage til at afdække et par væsentlige træk af hans personlighed. For selv 
om Anders And som ovenfor nævnt sjældent er i ro, eller befinder sig i, 
hvad man kunne kalde "normale" omstændigheder, betyder det ikke, at det 
ikke er muligt at finde frem til nogen fast kerne i hans person. Tværtimod 
lader det sig netop gøre at fortolke denne rastløse faren omkring som en af 
de erundlæggende dele af andens personlighed, hvilket følgende 
gennemgang skulle illustrere. 


FORARSTID ER HAVETID. DET ER NOGET 
JE N LID 





Om foråret er Anders fyldt af optimisme og gåpåmod i lighed med 
tusindvis af andre haveejere, der efter den sure vinter ikke kan komme i 
gang hurtigt nok. "Forårstid er havetid. Det er noget jeg kan lide." udbryder 
Anders helt poetisk i den historie, der i øvrigt mest handler om 
drageflyvning (WDC 68, AA 3/53), og i en anden historie, den med 


jordmusene (WDC 189, AA 5/57), hedder det ligefrem, at Anders "hvert 
forår" beslutter at gøre sin have til en skyggefuld park. Det er hverken 
højtflyvende planer eller store illusioner, det skorter på i Anders' forhold til 
havearbejdet. Selv om man uvilkårligt kommer til at nære en vis skepsis 
over for hele foretagendet på grund af Barks' forfatterkommentarer om, at 
denne scene udspiller sig hvert forår, fornemmer man dog en oprigtig 
entusiasme i Anders' indsats i haven. 


Hvis man imidlertid inddrager endnu en historie i undersøgelsen, nemlig 
den, hvor Anders And vil gøre sin have til byens smukkeste, så han kan 
vinde en præmie (WDC 80, AA 5/50), begynder billedet af Anders' 
haveinteresse at blive lidt mere broget. I denne historie er det jo nemlig ikke 
længere lysten, glæden ved havearbejdet, der sætter ham i gang, men 
derimod udsigten til en gevinst. Det er konkurrenceelementet, der er 
drivkraften bag Anders' omsorg for haven, og hans energi kunne faktisk lige 
så godt være helliget et hvilket som helst andet mål. Det er mere eller 
mindre et tilfælde, at det netop er haven, historien handler om, og 
efterhånden som handlingen skrider frem, bliver det centrale element da 
også snarere kampen mellem Anders og ungerne samt bistadets rolle i 
denne kamp. Man kan se det som en ironisk pointe i fortællingen, at haven 
faktisk ser værre ud til slut, end før Anders And begyndte at arbejde med 
den for at gøre den til byens smukkeste. 


Ovennævnte historie antyder to ting: for det første, at Anders' interesse for 
havearbejdet måske ikke er så dybtgående, som man kunne forledes til at 
tro, hvis man kun så ham i aktion i det tidlige forår. Og for det andet synes 
historien at pege på konkurrencemomentet som en væsentlig faktor i 
Anders Ands forhold til havearbejdet. Begge disse antagelser viser sig at 
holde stik ved et nærmere studium af Anders Ands udfoldelser i haven, og 
begge viser de hen til et par grundlæggende faktorer i Anders' personlighed. 


Hvad angår det førstnævnte forhold, viser det sig således ret hurtigt, at 
Anders' begejstring for havearbejdet aldrig holder længere end til de første 
indledende stadier. Der er ingen udholdenhed bag hans entusiasme, der 
derfor ofte fordufter, når den første modgang viser sig. Denne modgang har 
ganske vist en tendens til at antage ret kraftige dimensioner, når Anders 
And er indblandet, som det f.eks. er tilfældet i historien med jordmusene 


eller i den historie, hvor hele Anders' hus bliver invaderet af mere eller 
mindre kødædende planter (WDC 214, AA 24/59). Men trods de store 
problemer må man nok erkende, at Anders mangler gejsten til at blive ved, 
når det ikke mere går så glat som i det tidlige forår. 





DET ER DA IKKE DEN 
LILLE KAKTUS, JEG 
PLANTEDE I RIPS 


SKØJTESTØVLE? 





Dette forhold bliver især tydeligt i én bestemt forbindelse, nemlig når det 
gælder om at luge i bedene og i øvrigt passe haveafgrøderne. Her viser 
Anders' manglende tålmodighed sig for alvor, som man bl.a. kan se det i 
indledningen til historien om svømmebassinet i haven (WDC 129, AA 
11/51). Her fremgår det med al ønskelig tydelighed, at Anders allerede er 
dødtræt af havearbejdet, selv om det kun er først på sommeren: "Den ene 
halvdel af mit liv går med at sprøjte mine planter mod lus", "og den anden 
halvdel med at slå kålsværmere ihjel", "og den tredje halvdel med at fjerne 
ukrudtet", tænker Anders, mens han hidser sig mere og mere op og kun 
spekulerer på, hvordan han skal slippe for disse arbejder. 


Denne indstilling til den mere kedelige men nødvendige del af 
havearbejdet viser sig da også klart derved, at Anders ofte sætter ungerne til 
at luge i køkkenhaven (f.eks. WDC 92, AA 19/77) - og der er ingen tvivl 
om, at både Anders og ungerne ser beskæftigelsen som en straf. Endelig 
kan man i denne forbindelse nævne endnu et af haveejerens gøremål, der 
for Anders bliver til en tung pligt: nemlig det arbejde, der består i at rive de 


visne blade sammen om efteråret. Også dette hverv er en nødvendig del af 
havearbejdet, men Anders har ingen forståelse for de eventuelle positive 
sider ved rivningen. "Hvor det dog keder mig hvert eneste efterår at skulle 
rive tonsvis af visne blade sammen!" siger han i starten til WDC 242, AA 
41/61, og påpeger dermed præcist problemet i forhold til havearbejdet. 


AR 
(OD Di SNÆV DEN ENE HALYDEL AF MIT LIV 
PANG "GÅR MED -AT SPRØJTE MINE 
gr Å ' PLANTER MOD LUS 
. Ve Æ. É FYN [ 
É ns] jr. BERN ir Ø 

OG DEN ANDEN HALVDEL i i OG DEN TREDIE HALVDEL MED AT FJERNE 
MED AT SLÅ KÅLSVÆRMERE ; UKRUDT 





Sagen er nemlig, at dette arbejde (som de fleste andre arbejder i øvrigt) ikke 
passer til Anders' temperament, fordi det ikke rummer nogle udfordringer 
eller byder på nogen konstant afveksling. En hvilkensomhelst 
beskæftigelse, der strækker sig over bare lidt længere tid, mister interessen 
for Anders, fordi han mangler tålmodighed til at kunne værdsætte det 
regelmæssige, langtidsperspektivet i et projekt. Utålmodigheden er et 
grundtræk i Anders' psyke, og derfor er der heller ikke noget mærkværdigt 
i, at Anders sagtens kan undfange store planer for havens udseende, mens 
han helt mangler den påkrævede vedholdenhed til at føre planerne ud i livet. 


Endnu et bevis på Anders Ands utålmodighed over for havearbejdet skal 
her lige nævnes inden behandlingen af den anden væsentlige faktor i 
Anders' forhold til haven: konkurrenceelementet. Det drejer sig om Anders' 
helt urealistiske indstilling til, hvor hurtigt det går, inden han kan se 
resultatet af sit besvær (selv om han bor i den mest frugtbare del af 


Californien). Allerede i Barks' første Anders And-historie (WDC 31, AA på 
toppen) viser dette træk sig, idet Anders efter at have sået en pose frø 
erklærer: "Om et par uger kan jeg høste mine grønsager!" Måske han 
virkelig selv tror på sine drømme. Det er ikke usandsynligt, at hans 
utålmodighed faktisk helt har fået drømmene til at tage magten fra hans 
sunde fornuft. I hvert fald møder man nøjagtig den samme verdensfjerne 
forestilling om, hvad man med rimelighed kan forvente af havearbejdets 
udbytte, i indledningen til historien om jordmusene. "Her i æbletræets 
skygge - vil til sommer jeg mig hygge!" rimer Anders, idet han planter et 
ganske lille æbletræ med et par enkelte sideskud. Igen er det vist hans 
utålmodighed, der driver gæk med ham, så luftkasteller og virkelighed 
blandes sammen. 


Det sidste eksempel på Anders' mangel på tålmodighed stammer fra WDC 
214, AA 24/59, hvor Anders beslutter sig til selv at dyrke blomster, så han 
på den måde kan lære alt om dem. "Jeg tager ind til byen og køber nogle 
blomsterfrø!" tænker han og vandrer målbevidst af sted. Men ikke så snart 
er han kommet til et gartneri (2 billeder senere), før hans ønske om at se 
hurtige resultater får ham til at renoncere på sin nyligt trufne beslutning: 


TAGER IND TIL BYEN OG KØBER NOGLE ILA MÅDE KAN JEG LÆRE ALT OM DEM! 


" MEN DET SKAL BLIVE ANDERLEDES. JEG Båj JEG VIL SELV DYRKE BLOMSTER. PÅ sm 
BLOMSTERFRØ: Øl] fÅN 
sø (| Å 
bid 


Jag 


NÆH, SE — HER KAN JEG 
KØBE SMÅ FRØPLANTER. 


END AT SÅ FRØENE 
Sø 





"Næh se - her kan jeg købe små frøplanter. Det er nemmere for mig end at 
så frøene". Og som man kan tænke sig, viser det sig da også, at Anders' 
hastværk har gjort, at han kun får et overfladisk kendskab til blomsterne. De 
små planter, han giver ungerne med besked om at plante dem ud, er således 
ikke morgenfruer, som han ellers med overlegen kendermine påstår, men 
derimod løvemund. Og hvad der er vigtigere: hans tro på med ét slag at 
være blevet ekspert på blomsterområdet er lige ved at blive skæbnesvanger 
for ham, fordi den spærrer for en realistisk vurdering af, hvad hans øjne 
fortæller ham - han er på nippet til at blive ædt af en af sine egne planter. 
Anders må (endnu en gang) erfare, at en hastigt sammenskrabet viden ikke 
kan gøre det ud for en møjsommeligt indhøstet erfaring. Eller med andre 
ord: kun ved hjælp af en vis portion tålmodighed lader det sig gøre at opnå 
egentlige og ikke blot tilsyneladende resultater. 


Det andet vigtige element i Anders Ands personlighed, 
konkurrencementaliteten, der lige blev antydet i fortællingen om, hvordan 
Anders ville gøre sin have til byens smukkeste, viser sig også i den netop 
behandlede historie. Heri fremgår det nemlig på et ret tidligt tidspunkt, at én 
af bevæggrundene til, at Anders overhovedet har kastet sig over 
blomsterdyrkningen med en så tilsyneladende voldsom ildhu, er, at ham er 
blevet medlem af en haveejer-klub, "som præmierer originale påfund". Det 
er altså ikke bare for at udvide sin horisont eller for at få en nyttig hobby at 
gå op i, Anders er blevet havemand. Det er også udsigten til muligvis at få 
noget ud af det, at vinde noget, der dikterer hans entusiasme. 


Denne såre materialistiske indstilling møder man igen i en anden historie 
om havearbejde, nemlig den, hvor Anders forgæves forsøger at få sit 
æbletræ til at bære frugt og i stedet må se Fætter Højbens træ bugne af 
æbler (WDC 205, AA 18/58). Denne fortælling starter ellers med, at Anders 
med en tilsyneladende oprigtig haveejerglæde betragter sit æbletræ 
hengivent: "Se, hvor fint mit æbletræ blomstrer i år!", siger han til en af 
ungerne. Men allerede på næste billede er den rene og ublandede 
naturglæde afløst af en betydelig mindre idealistisk indstilling! "Måske kan 
jeg få det til at bære de kæmpe-æbler, der altid får første præmie!", lyder det 
nu, og lidt længere henne i historien opdager man, at tanken om at vinde i 
konkurrencen er blevet en hel besættelse hos Anders: "Nu har jeg ofret over 
400 kr. på det æbletræ! Men det er helt i orden, bare jeg får første præmie 


for mine æbler!!! Resten af historien beretter så om Anders' anstrengelser 
for at få noget ud af træet og om disse anstrengelsers negative resultat. 


Nu har jeg ofret over 400 kroner på det 
æbletræ! Men det er helt i orden, bare 

Alene det forhold, at Anders ihærdigt fortsætter med at pleje træet hele 
sommeren, synes at modsige teorien om utålmodighed som en 
konstituerende faktor i Anders' psyke. Men hvis man ser lidt nærmere på 
forløbet af æbletræsfortællingen, vil man opdage, at der ikke behøver at 
være tale om nogen modsigelse, og desuden vil man se, at det faktisk ikke 
var helt korrekt, når det ovenfor blev nævnt, at det var udsigten til en 
gevinst, der styrede Anders' aktiviteter. Ganske vist fortsætter Anders troligt 
med at passe sit æbletræ hele sommeren. Men hans motiv til at blive ved 
ændrer karakter, da han finder ud af, at det er Højben, der bor inde ved 
siden af. Ved denne opdagelse sker der nemlig dét, at det fra at have været 
tanken om den materielle gevinst går over til at blive håbet om at kunne 
vinde over Højben i konkurrencen, der bliver den altdominerende faktor 
bag hans handlinger. 


Anders vil naturligvis stadig gerne vinde førstepræmien for sine æbler, 
men man bemærker, at han efterhånden aldrig eller kun sjældent formulerer 
denne tanke; i stedet er det hele tiden sammenligningen mellem hans egen 
og Højbens situation, der trænger sig frem. Umærkeligt mister æblerne 


deres centrale betydning i historien, og i stedet overtages deres plads af 
Anders' indædte konkurreren med Højben. Det er ikke længere så meget dét 
at vinde noget som dét at vinde over nøgen, der bliver målet for Anders. 
Og det er da også i dette forhold, man skal finde løsningen på den ovenfor 
omtalte tilsyneladende modsigelse. 


Sagen er nemlig den, at kun konkurrencen, kampen mod en jævnbyrdig 
eller overlegen modstander, kan holde Anders' interesse fangen for et 
længere stykke tid. Udsigten til en gevinst kan godt sætte Anders i gang 
med et projekt. Men kun hvis projektet udvikler sig til en kappestrid med en 
modstander, er der en chance for, at han også fortsætter med at gå op i 
projektet. Præmien alene er ikke nok som drivkraft for en større indsats. I 
historien med jordmusene er det da også helt klart, at det er krigen mod 
jordmusene og senere mod andre af naturens repræsentanter, der får Anders 
til at nægte at give op. Hvis han kun havde haft det helt abstrakte mål: at 
gøre sin have til en skyggefuld park, kan man let forestille sig, hvordan det 
uspændende og trivielle pasningsarbejde hurtigt havde fået bugt med hans 
entusiasme. Nu derimod, hvor han får en helt konkret fjende at kæmpe 
imod, er det muligt for Anders at overvinde sin utålmodighed og gå op i 
krigen med liv og sjæl. 

Konkurrencementaliteten er en mere fremherskende faktor i Anders' psyke 
end manglen på udholdenhed; men også udsigten til at vinde over noget 
eller nogen kan trods alt kun for en vis periode overskygge Anders" 
utålmodighed. Når kampen er forbi, har selve det forhold, som striden 
drejede sig om, ikke længere nogen særlig tillokkelse, hvad enten Anders 
gik ud af kampen som sejrherre eller som taber. For når der ikke mere er 
nogen ydre fjende at prøve kræfter med, bliver dét, der kom ud af 
kappestriden, snart lige så velkendt og dermed lige så lidt tillokkende som 
ethvert andet fænomen. 


Ovenstående korte gennemgang af Anders Ands forhold til havearbejdet 
har peget på utålmodigheden og konkurrencementaliteten som to 
grundlæggende faktorer i Anders' personlighed. Undersøgelsen har 
inddraget for få historier til at det er muligt at skrive "dokumenteret" i 
stedet for "peget på”, og desuden har den kun fokuseret på et par af 
elementerne i Anders' psyke. Man kunne sagtens fremhæve flere, f.eks. 
hans evne til at komme igen, hver gang han er blevet slået ud. Dette træk er 
et af de mest iøjnefaldende i Anders And-historierne, og det er da også det, 
Dan Turell har fremhævet i sin udmærkede artikel "Hver tirsdag". Heri ser 
han Anders som den utrættelige og uovervindelige hverdagshelt - altid klar 
til et nyt forsøg, lige meget hvor galt det gik sidste gang og gangen før det. 


Denne utrættelighed er ikke nogen modsætning til den ovenfor nævnte 
utålmodighed. Tværtimod er utålmodigheden en del af forklaringen på, 
hvorfor det så sjældent går godt for Anders, på trods af hans utrættelige 
kommen igen. Anders mangler jo nemlig evnen til virkelig at sætte sig ind i 
noget, hvis det kræver blot en lidt større samlet arbejdsindsats. Og det er 
ofte fordi han ikke har sat sig godt nok ind i de ting, han giver sig i lag med, 
eller fordi de ikke er spændende nok til at holde hans interesse fangen, at 
han lider nederlag. 


Hans ønske om at vinde over nogen eller at opnå et eller andet, f.eks. at 
bevise at han kan magte en opgave, får ham til gang på gang at kaste sig ud 
i diverse halsbrækkende projekter, og gang på gang gør han det uden 
egentlig at have den nødvendige baggrundsviden om projektet, der kunne 
give det en chance for at lykkes. Anders er således uhjælpeligt fanget i 
spændingsfeltet mellem på den ene side hans lyst til at bevise et eller andet 


over for en eller anden, og på den anden side hans mangel på vedholdenhed, 
der gør det svært for ham at skaffe sig hjælpemidlerne til at opnå den 
ønskede sejr. Men det er naturligvis denne splittelse mellem de forskellige 
motiver og drivkræfter, der gør Anders And til en spændende figur, og som 
giver ham en større dybde og flere dimensioner, end de fleste andre 
tegneseriefigurer besidder. 

Mange af Carl Barks' bedste historier om Onkel Joakim tager deres 
udgangspunkt i et sagn, en legende eller en myte, der beretter om tabte 
skatte. Således kan det ikke undre, at Joakim både har været ude efter Kong 
Salomons Miner, Ali Baba's hule og Pizarros guld. Men Barks' styrke i 
disse fortællinger er, at han aldrig lader selve skatten dominere historien, 
men i stedet koncentrerer sig om jagten på skatten og i den forbindelse 
inddrager andre myter, der ofte bliver det egentlige dynamiske element i 
historierne. Der er vel næppe nogen tvivl om, at fuglen Rok har optaget 
Barks betydeligt mere end Ali Baba's skatte, og det er da også sagnfuglen, 
der er hovedpersonen i den fortælling. Ligeledes er Djengis Khans krone 
vel nærmest kun en rekvisit, omend en rekvisit med en integreret funktion i 
handlingen, i historien om den afskyelige snemand. Når det overhovedet er 
nødvendigt med en sådan rekvisit, skyldes det udelukkende Onkel Joakims 
faste karaktertræk: pengebegærligheden. 


Joakims maniske stræben efter at forøge sine rigdomme bestemmer altid 
historiernes intrige, og man kunne måske forledes til at tro, at et så spinkelt 
grundmotiv måtte komme til at hæmme spændvidden i Barks' 
fantasiudfoldelser. Men som det fremgår af f.eks. den netop nævnte 
fortælling om Djengis Khans krone viser det sig, at det ikke behøver at 
forholde sig sådan. Og i den historie, der her skal behandles nærmere, 
historien om Den Flyvende Hollænder fra 1959 (US 25, AA 8-10/60), ser 
man, at problemet med Onkel Joakims begrænsede interesser ikke 
automatisk sætter grænser for arten af de myter, Barks beskæftiger sig med. 
For selv om myten om ulykkesskibet fortæller, at det medførte en kostbar 
last, er dette en betydningsløs biomstændighed i en fortælling om mord og 
evig fordømmelse. 


Sådanne ingredienser er dog for stærke sager for Barks; han vælger kun 
de ting, han skal bruge til sin version af myten og lader resten ligge. Derfor 
fremhæves den kostbare last i begyndelsen af historien, således at Onkel 


Joakims medvirken er sikret. Men derefter glider skatten i baggrunden, og 
Barks kan nu koncentrere sig om de mere spændende detaljer i myten: at 
skibet altid ses flyvende, og at det bringer ulykke at se det. 

Det er de pittoreske og mystiske elementer i beretningen om Den Flyvende 
Hollænder, Barks trækker frem - ikke de religiøse og filosofiske pointer. 
Men det betyder ikke, at Barks' fortælling bliver overfladisk eller 
indholdsløs, hvilket skal søges dokumenteret i den efterfølgende analyse. 


Historien om Den Flyvende Hollænder strækker sig over 20 sider, og 
disse 20 sider falder intrigemæssigt i fire hovedafsnit. 


Første afsnit består af siderne 1-5 og beskriver optakten til og begyndelsen 
på jagten efter sagnskibet. Dette er imidlertid for Onkel Joakim ikke noget 
spøgelsesskib, men derimod et særdeles virkeligt handelsskib med en stor 
ladning guldbarrer. Joakim får kendskab til Den Flyvende Hollænder 
gennem nogle gamle forretningsbøger, og selv om disse ud over de faktiske 
oplysninger også omtaler, at skibet er set under særdeles mærkværdige 
omstændigheder, griber Joakim arbejdet med at finde det an på en særdeles 
realistisk måde. Han anskaffer sig nemlig en muddermaskine til at lede efter 
nedgravede skatte. 

De sidste to sider i dette første afsnit bringer stort set ikke handlingen 
videre, men fungerer som et humoristisk intermezzo inden den egentlige 
skattejagt. Desuden anvendes de to sider til at introducere Anders" 
fiskelidenskab - et motiv, som er gennemgående i hele fortællingen, og som 
foruden at give anledning til en række morsomme indslag har en ganske 
bestemt funktion i historien. Nemlig den at være et spejlbillede af det 
egentlige udviklingsforløb. Men mere herom senere. 


Andet hovedafsnit går fra side 6 til side 10 og beskriver den mislykkede 
jagt på Den Flyvende Hollænder. Jagten mislykkes eksplicit på grund af 
Anders' fiskeri, fordi hans fiskekrog ved et uheld kommer til at vende op og 
ned på kortet med optegnelser over ulykkesskibets positioner. At jagten 
imidlertid på forhånd er dømt til at mislykkes, skyldes helt andre forhold i 
den historie, der fortælles på et andet plan end det umiddelbare 
handlingsplan. Og set i dette større perspektiv er Anders' fiskekrog blot det 
tilfældige redskab for de højere magters indgriben i Onkel Joakims 
prosaiske skattejagt. 


Det tredje store afsnit indledes af det første møde med Den Flyvende 
Hollænder, side 11, og strækker sig til side 17. På disse sider rammes 
ænderne af diverse ulykker, indtil de til sidst har nået nulpunktet og er 
resigneret i bevidstheden om at være prisgivet kræfter, de ikke kan magte. 
"Det er ude med os", siger Onkel Joakim på side 16, og selv den 
uforbederlige Anders, der endnu på side 17 ikke har opgivet håbet, må 
erkende nederlaget, da han fisker en flaskepost, indeholdende en reklame, 
op af havet. 


Det sidste hovedafsnit, der omfatter de tre sidste sider af historien, 
omhandler ændernes tredje møde med Den Flyvende Hollænder og 
indeholder den realistiske forklaring på de forudgående mystiske hændelser. 
Men også på et andet plan end det eksplicitte handlingsplan bringes 
historien i dette fjerde afsnit til en naturlig afslutning. Ænderne indser 
nemlig her deres begrænsning og afmagt over for de højere magter og 
modtager derefter belønningen for de lidelser, de har gennemgået. 


Som antydet flere gange i ovenstående korte handlingsreferat er 
fortællingen om Den Flyvende Hollænder ikke bare en spændende hisorier. 
Det er også en moralsk fortælling (som i øvrigt de fleste Barks- 
fortællinger), hvor moralen ligger på et andet og højere niveau end det 
umiddelbare læseplan. Det skema, fortællingen er bygget op over, er den 
klassiske beretning om hybris og nemesis, som man bl.a. finder klart 
formuleret i Odysséen. Barks har anvendt historien om Odysseus" 
oplevelser som direkte forlæg for en anden af sine Onkel Joakim- 
fortællinger, nemlig "En farefuld færd", der er en humoristisk parafrase 
over Odysseus' møde med troldkvinden Kirke. Men selv om Den Flyvende 
Hollænder handler om en helt anden myte, har historien flere fællestræk 
med Odysséen end den direkte parafrase. 


På det ydre handlingsplan ligner Onkel Joakims omflakkende sejlads til en 
vis grad Odysseus" rejse, der dog varer lidt længere (ca. 10 år), men som 
også fører ham langt videre, end han selv havde tænkt sig, som et viljesløst 
bytte for gudernes skalten og valten. Og netop i forbindelse med gudernes 
indgriben i rejsen er det, at den indre lighed mellem Onkel Joakims 
skattejagt og Odysseus' hjemrejse ligger. Begge personer sætter sig nemlig 
op mod de højere magter: begår hybris, og begge straffes for deres 
formastelighed: rammes af nemesis. Men da Carl Barks lever i en anden 
tidsalder end Homer, er de højere magter i "Den Flyvende Hollænder" ikke 
guderne men naturkræfterne. Dette er imidlertid ikke nogen væsensforskel 
mellem de to fortællinger, specielt ikke da guderne i den græske mytologi 
vel i høj grad kan betragtes som personifikationer af naturmagter. 


Sammenligningen med Odysséen giver en vigtig indfaldsvinkel til 
analysen af "Den Flyvende Hollænder", idet det græske begrebspar hybris 
og nemesis er en betydningsfuld baggrund for forståelsen af moralen i 


historien. De to begreber er nemlig drivkraften i handlingsforløbet, på 
samme måde som de ligger bag de utallige korte fortællinger om Anders 
And, hvor han som ekspert på det ene eller andet felt overvurderer sine 
egne kræfter og ender med at blive offer for sit storhedsvanvid. I "Den 
Flyvende Hollænder" består Onkel Joakims overmod i, at han på trods af 
antydningerne i de gamle forretningsbøger om, at Den Flyvende Hollænder 
er et spøgelsesskib og altså ikke til at finde via moderne teknik, alligevel 
begiver sig af sted på sin private odyssé i håbet om materiel vinding. 

I hybris-nemesis-forløbet kan uheldet med Anders' fiskekrog, der sender 
Onkel Joakim på skattejagt et helt forkert sted, nu betragtes som de højere 
magters advarsel om, at forehavendet er dømt til at mislykkes. For i 
forsøget på at afdække en legende og dermed fravriste naturen en af dens 
gåder er selv et teknisk vidunder som en muddermaskine, der samtidig er et 
flydende bibliotek og en hurtigbåd, naturligvis et håbløst utilstrækkeligt 
hjælpemiddel. 

Joakim lytter imidlertid ikke til advarslen, da hans projekt mislykkes og 
han må tage hjem uden at have fundet Den Flyvende Hollænder. Han er 


parat til at begynde forfra på sin jagt, og denne gang kan hans hybris ikke 
uden videre forbigås med blot en irettesættelse. Med sin stædighed udsætter 
han sig for gudernes/naturkræfternes fulde vrede, symboliseret ved mødet 
med Den Flyvende Hollænder - ulykkesskibet. Dette møde tager ganske vist 
lysten til at fortsætte skattejagten fra Joakim; men på dette tidspunkt er det 
allerede for sent. Hans overmod må straffes, og det bliver det da også 
ganske eftertrykkeligt. Kompasset går i stykker, båden indhylles i tæt tåge, 
og maden er ved at slippe op. 


Og midt i skildringen af alle disse ulykker har Barks nu indlagt en kort 
sekvens, der på 6 billeder viser hybris-nemesisskemaet i koncentreret form. 
Onkel Joakim raser over de ulykker, Den Flyvende Hollænder har nedbragt 
over ham, og bliver øjeblikkelig ramt af et lyn, der brænder hans kasket til 
aske. Selv ikke denne håndgribelige afstraffelse formår imidlertid at få ham 
til at stoppe op i sin rasen. I stedet for at bøje sig for de magter, som han 
ellers netop gennem en særdeles tydelig anskuelsesundervisning har set er 
stærkere end ham selv, fremturer han i sine selvretfærdige anklager. Hvorpå 
et andet lyn straks brænder roret til aske. 

Nu er Joakim endelig på nippet til at give op. Dog, ænderne er ikke helt 
knækket endnu, og da de i stormvejret for anden gang får øje på 
spøgelsesskibet, virker synet som en provokation, der får dem til at gøre et 
sidste forsøg på at overvinde de overmenneskelige naturkræfter. Men da 
også dette forsøg slår fejl, er der kun resignationen tilbage. Onkel Joakim 
har nu omsider indset sin afmagt og affinder sig med sin skæbne. Selv om 
han er på vej mod det sted på kortet, han hele tiden har ønsket at komme til, 
kan det ikke længere aftvinge ham den mindste interesse. Joakim har 
endelig lært sin lektie: over for naturkræfterne kan et enkelt menneske (dvs. 
and) intet stille op. Eller som en af nevøerne udtrykker det: "Den Hollænder 
er desværre den stærkeste!" Og selv den optimistiske Anders må give op, da 
han ser sig direkte hånet af de højere magter, der som tidligere nævnt sender 
ham en reklame i en flaske i stedet for en fisk. 


Ændernes udfarende kraft er omsider stækket, og deres overmodige tro på 
egen formåen er helt tilintetgjort. Men ligesom Odysséen ikke slutter med 
Odysseus' nederlag, slutter "Den Flyvende Hollænder" ikke med ændernes 
resignation. Man kan selvfølgelig nøjes med at se dette faktum som et 
udslag af Disneykoncernens moralkodeks, hvorefter en historie ikke må 
afsluttes så negativt, som det ville være tilfældet med "Den Flyvende 
Hollænder", hvis det nederste billede på side 17 var historiens sidste. Men 
når de tre sidste sider ikke blot bliver en påklistret happy-end-sekvens, 
hænger det sammen med, at de ligesom de sidste kapitler i Odysséen har 
den funktion at nuancere synet på de højere magters strenghed. 


Odysseus satte sig op mod guderne og blev straffet for det: hybris 
efterfølges uvægerligt af nemesis. Men guderne er ikke urimelige i deres 
magtudøvelse. Da Odysseus indser sin forfængelighed, får han lov til at 
fuldføre sin rejse og vende hjem. Også "Den Flyvende Hollænder" slutter 
med en sådan retfærdig ligevægt i hændelsesforløbet. Da Onkel Joakims 
formastelighed er straffet, ville det føles som en urimelighed, hvis han ikke 
med sin nyvundne og hårdt erhvervede indsigt fik lov til at fuldføre sit 
forehavende. Joakim finder sit guld foruden et kompas og et ror, der gør det 
muligt for ham at komme hjem igen, og handlingen er bragt til ende, uden 
at moralen om hybris og nemesis dementeres af en tandløs slutning. 


Når dette er sagt, skal der dog tilføjes to forbehold. Det første berører ikke 
historiens immanente morale, men drejer sig om historien set som led i en 
fortsat episk beretning om Joakims oplevelser. Analyserer man ud fra 
synsvinklen hybris-nemesis vil man nemlig finde, at den samme morale 
som her i historien kan genfindes i både tidligere og senere fortællinger. 
Eller med andre ord: Joakim begår den samme fejl gang på gang (ligesom i 
øvrigt Anders i de korte historier), og over for en sådan stædighed ville de 
gamle græske guder nok hurtigt opbruge deres tålmodighed. 


Det andet forbehold angår sammenligningen med Odysséen, som jo nok 
må betragtes som hørende til den optimistiske udformning af hybris- 
nemesis-forløbet. Flertallet af de græske tragedier anvender hybris-nemesis- 
motivet, men som ordet tragedie angiver, slutter disse med hovedpersonens 
nederlag eller død. 


De forlenes ikke med nogen positiv tro på en højere retfærdigheds slutdom. 
Historien om Den Flyvende Hollænder lægger sig altså helt klart på linje 
med den blidere udformning af motivet. Dette rører ikke ved selve 
budskabet, men om det svækker dets styrke, kan man selvfølgelig altid 
diskutere. 


Hybris-nemesis-forløbet konstituerer moralen i historien om Den 
Flyvende Hollænder, og det er sandsynligvis denne morale, Barks i første 
række har ønsket at give videre til læseren. Man kunne derfor med en vis ret 
standse analysen her og stille sig tilfreds med den konklusion, at ”Den 
Flyvende Hollænder" handler om konfrontationen mellem individet og 
omgivelserne - en konfrontation, hvor individet tvinges til at indse sine 
begrænsninger. Men det er muligt at gå et skridt videre i fortolkningen og 
nå frem til et modsætningspar, der er overordnet det netop nævnte par, og 
som udgør den inderste kerne i fortællingen. "Den Flyvende Hollænder" 
kan nemlig læses på tre planer, der hierarkisk opdelt ser således ud: 1. plan, 
intrigeplanet, beskriver Onkel Joakims skattejagt. 2. plan: moraleplanet, 
indeholder hybris-nemesis-forløbet. Og endelig 3. plan, temaplanet, hvor 
historiens overordnede tema, modsætningen mellem natur og kultur, 
befinder sig. Dette modsætningspar er et grundlæggende tema i store dele af 
den vestlige litteratur i det hele taget, og det er et tema, Barks ofte benytter i 
sine fortællinger. 


Som omtalt flere gange ovenfor er de magter, Joakim udfordrer og sætter 
sig op imod, naturkræfterne. Men når det ikke er tilstrækkeligt at se "Den 
Flyvende Hollænder" som en fortælling om kampen mellem individet og 
naturen skyldes det, at Joakim snarere end at optræde som individuel helt 
med en differentieret personlighed fremtræder som eksponent for en hel 
kulturform: den vestlige materialistiske kultur, Det er i denne forbindelse 
mindre interessant at hæfte sig ved Onkel Joakims rigdomme, der 
naturligvis gør ham til en iøjnefaldende repræsentant for kapitalismen. 
Mere givtigt er det at beskæftige sig med den måde, han griber det 
foreliggende problem an på. 


Det er således værd at lægge mærke til, at han første gang stifter 
bekendtskab med sagnskibet via gamle forretningsbøger. Det er altså for 
det første ud fra et forretningsmæssigt synspunkt, han starter sin 


eftersøgning, hvilket må siges at være en naturlig indstilling for en and i en 
materialistisk verden. Men også det faktum, at Joakims indfaldsvinkel til 
eventyret er bøgerne, de golde fakta, er betydningsfuldt. Fra den romantiske 
digtning ved man jo, at selv om "de higer og søger i gamle bøger", hjælper 
det ikke det mindste. For at finde guldbarrer og guldhorn kræves der andet 
end gamle skrifter. Kun gennem samhørighed med naturen er det muligt at 
få del i dennes gåder. Eller med Oehlenschlåger: det er bondepigen, der 
finder guldhornene - ikke videnskabsmanden. 


Når Joakim tager på skattejagt, er det imidlertid som videnskabsmand, 
han drager af sted. Under hele turen til mødet med sagnskibet murer han sig 
inde i sit flydende bibliotek og "roder med gamle bøger og søkort", som en 
af nevøerne udtrykker det. 

Den ironiske pointe i skildringen af hele det kæmpemæssige forudgående 
undersøgelsesarbejde er da, at en så ubetydelig faktor som en fiskekrog 
formår at vælte det hele omkuld på få sekunder. Da kortet med 
oplysningerne om Den Flyvende Hollænder tilfældigvis bliver vendt om, er 
der ingenting tilbage af den viden, Onkel Joakim møjsommeligt har skrabet 
sammen. Hvis han havde stolet lidt mere på sig selv, ville Joakim dog nok 
hurtigt have opdaget det forkerte i resultatet af efterforskningen. Men da 
han tilhører en kultur, som er vant til blindt at rette sig efter tilsyneladende 
fakta og beviser, må han igennem hele den mislykkede eftersøgning, før han 
erkender sin fejltagelse. 


De misvisende oplysninger fører ham ud i en konfrontation med hans 
egen kulturkreds - en konfrontation, han dog slipper relativt nemt fra ved 
hjælp af sit tekniske vidunder af en båd. Tekniske problemer som f.eks. en 


granat kan Joakim klare; det er i sådanne situationer, den videnskabelige 
indstilling er overlegen. Men overlegenheden bringer ham bare ikke 
nærmere til sagnskibet. Joakims tro på teknikkens fortræffelighed lader sig 
dog ikke rokke ved den første fiasko. Han er parat til at starte forfra og 
dermed parat til at fremture i sin blinde tillid til videnskabens overlegenhed 
- også selv om det bliver dyrt! Og når Onkel Joakim er rede til at bruge 
penge på noget, betyder det, at han er fast besluttet på at gennemføre det. 


Det er først på dette punkt i historiens udvikling, at naturen for alvor 
træder ind i billedet som en magtfaktor og viser, hvor futilt Joakims projekt 
er. Tidligere i historien har naturen blot fungeret som de kulisser, hvori 
begivenhederne udspilledes. Men nu er tiden inde til at ryste Joakims 
selvtillid og vise, hvor magtesløs kulturen er i forhold til naturelementerne. 


Indledningen til denne lærestreg er mødet med Den Flyvende Hollænder: 
et symbol på naturkræfterne. Dette symbols betydning i historien skal 
behandles nærmere lidt senere. Men først skal den ulige kamp mellem natur 
og kultur gennemgås nøjere i form af en undersøgelse af de faktorer, der 
indgår i kampen. Det tjener nemlig Barks' fortælleteknik til stor ære, at han 
ikke blot lader en stormflod eller en tidevandsbølge sætte ændernes båd ud 
af funktion. 

Dette ville ganske vist være det enkleste, og det ville også vise noget om 
naturens magt. Men i stedet for at lade naturen spille med musklerne vælger 
Barks at lade den benytte sig af langt mere subtile, men ikke derfor mindre 
effektive virkemidler. Ved dette valg opnår han dels at få naturen til at 
fremstå som en totalt overlegen modstander, som ikke bruger flere kræfter 
på sagen, end den er værd. Og dels giver valget Barks mulighed for at vise 
en prøve på alle de fire naturelementer: jord, luft, ild og vand. 


Det første element, jorden, hvortil også dyrelivet hører, sætter i form af en 
sværdfisk bådens kompas ud af funktion. Ænderne må så forlade sig på 
naturens egne vejvisere, sol og stjerner. Denne udvej afskæres imidlertid 
straks af det andet element: luften, da en tæt tåge indhyller båden, så 
ænderne tvinges til at sejle på må og få. Men Joakim er stadig genstridig, og 
det tredje element, ilden, bringes i anvendelse i form af et lyn, der brænder 
roret til aske. Nu kan ænderne ikke længere styre skibet. Og for at 
tydeliggøre meningen forsvinder tågen, så ydmygelsen bliver fuldendt: 
ænderne kan nu se, hvad vej de skal sejle, men mangler de tekniske 
hjælpemidler til det. Selv da de til slut gør et desperat forsøg på at 
overvinde denne vanskelighed ved at styre med et par årer, forhindrer 
naturens fjerde element: vandet, det med et par kraftige bølger. 


Ænderne er slået, og til trods for at de i mellemtiden har fundet ud af 
fejltagelsen med kortet, er denne lille sejr for videnskaben forlængst ophørt 
med at have nogen betydning for projektets udfald. Ænderne driver med 
strømmen, både i bogstavelig forstand og i den betydning, at de er holdt op 
med at kæmpe mod naturens overmagt. Og først nu, da Joakim har opgivet 
at løse naturens gåder om Den Flyvende Hollænder ved hjælp af 
utilstrækkelige tekniske forholdsregler, kan der blive tale om en forsoning 
mellem natur og kultur. Men denne forsoning kræver, at kulturens 
repræsentant, Onkel Joakim, opgiver at komme til at beherske naturen og i 
stedet accepterer sin egen ubetydelighed i forhold til naturkræfterne. 


Forsoningen finder sted i de fire første billeder på side 17, hvor Joakim og 
nevøerne nu omsider afstår fra at gøre sig til naturens ligemænd. De 
erkender deres lidenhed over for sådanne overvældende naturfænomener 
som nordlys og morild, og Joakim opgiver endog sin tyrkertro på, at han 
ved alt, hvad der er værd at vide om naturen. "Måske", siger han til 


nevøernes forslag om, at isbjergene er gule, fordi solen er ved at stå op: 
"men jeg kunne også tænke mig, det var en slags morild”". 

Den overmodige, altvidende videnskabsmand er blevet til en tvivlende, 
påvirkelig betragter. Den Flyvende Hollænders gåde er gledet ind på sin 
rette plads som endnu en af naturens mangfoldige gåder, der ikke kan løses 
med vold, men kun frivilligt kan lade sig løse. Og det er da også denne 
naturens frivillige indvilgen i at lade ænderne få indblik i et af dens 
mysterier, der afslutter historien. Ænderne finder sagnskibet og opstiller 
plausible forklaringer på dets tilblivelse. Gåden er løst, og ænderne kan 
drage hjem under naturens velvillige medvirken. 


Men er gåden nu også helt løst? Hvis en af nevøernes bemærkning: "Det 
hele er altså ikke så mystisk, som det så ud til" afsluttede fortællingen, ville 
svaret være et endegyldigt: Ja. Barks har imidlertid tilføjet to billeder, der 
viser Anders' fangst af en sværdfisk. Og på nøjagtig samme måde som 
tidligere i fortællingen, hvor en sværdfisk ødelagde kompasset, havner 
denne i Anders' fiskehytte og knuser den. 





Episoden kan læses som et rent humoristisk indslag. Men den kan også i 
lyset af det foregående ses som naturens og Den Flyvende Hollænders 
sidste påmindelse om, at forklaringen på gåden måske trods alt ikke er helt 
så ligetil, som det så ud til. 


Gennem denne åbne slutning har Barks ladet naturen få det sidste ord og 
har dermed føjet en lille ekstra krusedulle på historien: var forklaringen på 
gåden nu den rigtige løsning, eller var den bare en kulturbetinget 
efterrationalisering? Efter ovenstående gennemgang af grundtemaet i "Den 
Flyvende Hollænder" kan det være oplysende at hæfte sig specielt ved det 
centrale element i fortællingen: selve sagnskibet. Skibet optræder kun 4 
gange i hele historien (når man ser bort fra det store indledningsbillede samt 
de to gange, hvor Onkel Joakim forestiller sig skibets udseende), og der kan 
derfor være god grund til at se nøjere på hvert af de 4 tilfælde - især når 
man husker, at det dog er skibet, der har lagt navn til historien. 


Ud fra en rent formalistisk undersøgelse vil man hurtigt opdage, at skibet 
spiller en fremtrædende rolle i fortællingen: de 4 gange, hvor det viser sig i 
hele sit omfang, sker dette i to halvsides billeder og to kvartsides billeder. 
Disse 4 store billeder er de eneste steder, hvor det ellers faste skema med 8 
billeder pr. side brydes. Barks har altså tilstræbt visuelt at henlede læserens 
opmærksomhed på ulykkesskibet. 


Men også strukturelt indtager billederne af skibet en central placering. 
Det er således iøjnefaldende, at da skibet første gang viser sig for ænderne, 
og kampen mellem natur og kultur for alvor begynder, sker dette nøjagtig 
midt i historien (stadigvæk hvis man ser bort fra indledningsbilledet). En så 
fremtrædende placering er ikke tilfældig - den kan kun skyldes, at netop 
dette sted er et særdeles vigtigt punkt i beretningen. De tre øvrige store 
billeder er vel ikke placeret med helt den samme effektfulde præcision. Dog 
er det andet (næsten)halvsides billede anbragt på det sted i historien, hvor 
kampen mellem natur og kultur netop er overstået; altså ved et vendepunkt i 
handlingsgangen. 


Hvad er det da for en central betydning, skibet har i historien? Det er 
tidligere kort antydet, at Den Flyvende Hollænder er et symbol på 
naturkræfterne, og denne påstand er da også til en vis grad rigtig. Men kun 
til en vis grad, for hvis den skulle være dækkende for hele fortællingen, må 


man nok sige, at der er tale om et særdeles håndgribeligt symbol på de 
sidste sider, hvor ænderne uden problemer vandrer rundt på skibet. Det vil 
imidlertid nok være rimeligt at behandle de 4 steder, spøgelsesskibet 
optræder, i to afdelinger: nemlig før og efter forsoningen med naturen. 
Denne opdeling gør det muligt at ophæve den tilsvneladende modsætning 
mellem symbol og virkelighed. Når modsætningen nemlig overhovedet kan 
opstå, skyldes det, at Barks helt bevidst har tegnet skibet på to forskellige 
måder i de to dele af historien. 

I den første del er skibet således skildret ud fra den bevidsthed, ænderne 
på det tidspunkt i forløbet besidder, dvs. den kulturforankrede, 
videnskabelige holdning. Og set fra denne synsvinkel må Den Flyvende 
Hollænder nødvendigvis fremstå som et irrationelt drømmesyn, et varsel 
om de realistisk set mulige, men ikke desto mindre naturvidenskabeligt 
usandsynlige ulykker, ænderne går i møde. Skibet indvarsler 
naturelementernes afstraffelse af ænderne, og når det samtidig kan siges at 
symbolisere de samme naturkræfter, hænger det sammen med at skibet, de 
to gange det viser sig, inkorporerer de fire naturelementer i sin fremtoning. 


Skibet selv tilhører det jordiske element; det flyver i luften, men befinder 
sig samtidig over vandet, Endelig følges dets tilsynekomst begge steder i 


fortællingen af uvejr og lyn, dvs. det fjerde element: ilden. For ænderne 
bliver skibet det samlende billede på deres ulykker, og ved at give de 
overmenneskelige magter et navn, får de noget konkret at rette deres vrede 
imod. Det er det samme forhold, der gør sig gældende i den græske 
mytologi, hvor det letter forståelsen af de overjordiske magter at 
personificere dem i form af guder med hver deres egenskaber. 


Den Flyvende Hollænder er altså for såvel læseren som ænderne i denne 
afdeling en faktor, der ikke lader sig definere ud fra gængse normer: skibet 
symboliserer de kræfter, ænderne kæmper imod. Men ved det tredje møde 
med skibet ændres dets status i historien, og dette skyldes først og fremmest 
ændernes ændrede holdning til naturkræfterne. De har nu lært at acceptere 
naturen på dens egne præmisser, og det er på denne baggrund, 
spøgelsesskibet nu kan vise sig - ikke længere som et naturstridigt 
fænomen, men tværtimod som en del af naturen. Konkret illustreres dette 
forhold af Barks ved at han lader skibet være indkapslet i is, et af 
elementerne. Da ænderne først har indset, at naturens magt er langt mere 
vidtspændende, end de i deres blinde kulturdyrkelse regnede med, virker 
det ikke som en decimering af denne magt, da der viser sig at være en 
naturlig forklaring på spøgelsesskibet. 


Med ændernes ændrede forhold til naturen er magten heller ikke længere 
nogen skræmmende faktor. 

Naturen kan nemlig også være en hjælpende magt, når den ikke udfordres, 
og det er som en sådan hjælpende kraft, naturen viser sig, da den afslører 
Den Flyvende Hollænders gåde. Det, der før var et overnaturligt 
ulykkesskib, bliver nu et af de led i naturen, der hjælper ænderne med deres 
hjemrejse, idet de som før omtalt finder både et kompas og et ror på skibet. 
Ud over disse gaver får ænderne oven i købet medvind og roligt vand, og de 
slipper for uvejr. Elementerne er med ænderne, eller som en af nevøerne 
udtrykker det: "Jeg tror, vi har Den Flyvende Hollænder på vores side.” 
Skibet har på dette sted i historien ikke længere nogen egentlig 
symbolfunktion. Den var forbeholdt det stadium i forløbet, hvor skibet 
endnu antog overnaturlige dimensioner i ændernes bevidsthed. Nu derimod 
bruger nevøerne skibets navn som en indforstået personifikation, nærmest 
som et kælenavn. 


Den Flyvende Hollænder er som symbol og som realitet historiens 
aksepunkt, til trods for at skibet kun optræder i 4 billeder, og der er derfor 
god grund til at behandle det i et særskilt afsnit. Men også et andet indslag i 
fortællingen fortjener nærmere opmærksomhed; ikke så meget på grund af 
dets. strukturelt eller funktionelt centrale placering, men på grund af den 
hyppighed, hvormed det forekommer. Det drejer sig om Anders Ands 
fiskeri, der foregår som et stadigt akkompagnement til den egentlige 


historie, og som har den funktion i fortællingen at spejle den tematiske 
konflikts forløb. 


Fiskeriets betydning som spejlbillede af noget andet er tidligere i analysen 
lige blevet antydet, men den måske lidt uklare formulering skal nu uddybes. 
Et fingerpeg om den rolle, Barks fortælleteknisk har tiltænkt fiskeriet i 
"Den Flyvende Hollænder" får man, når man opdager, at fiskeriet både 
indleder og afslutter fortællingen. Fiskeriet udgør så at sige den ramme, 
hvori de øvrige begivenheder udspilles, og man kan til en vis grad tillade 
sig at opfatte fiskeriepisoderne som fortællerens talerør: det medium, 
hvorigennem fortælleren fra et højere niveau end dét, historiens personer 
befinder sig på, kommenterer handlingsforløbet. Nøjagtig som det er 
tilfældet i en egentlig rammefortælling, der jo også er en historie indsat i en 
anden historie, hvor den indsatte historie berettes af en fortæller, som står 
uden for begivenhederne. 


Når man alligevel må tage et lille forbehold over for direkte at opfatte 
fiskeriet som fortællerens indskud, er det fordi fiskeriet to gange meget 
konkret, griber ind i handlingsforløbet og altså ikke kun er et spejbillede af 
dette. Man skal derfor nok vogte sig for at lægge for stor vægt på fiskeriets 
rolle som et betydningsladet fortælleteknisk indslag i historien, og i stedet 
nøjes med at se det som Barks' uhøjtidelige og drilske kommentarer til 
ændernes genvordigheder. 


Drilagtigheden viser sig tydeligst i den før omtalte scene nederst side 17, 
hvor Anders i stedet for en fisk haler en flaske med en reklame for 
Pjatsinella (!) op af vandet. Dette sker på et tidspunkt, hvor ænderne reelt 
har opgivet kampen mod naturen, og den udsøgte ondskabsfuldhed virker 
næsten som et spark til en and, der allerede ligger ned. 

Episoden må da også nærmest ses som Barks' egen kommentar til den 
øjeblikkelige situation på det tematiske plan. For vel er naturen en hård 
modstander, når den tirres, men den har ikke behov for at føle skadefryd på 
offerets bekostning; dertil er den for overlegen. Episoden på side 17 er 
derfor snarere i koncentreret form et spejlbillede af hele historiens 
grundtema: over for naturen er kulturen magtesløs. Da Anders tror, at han 
endelig har fravristet naturen et bytte, er dette blot et kulturprodukt - og 
oven i købet et værdiløst kulturprodukt! 


På samme måde som fiskeriet i denne lille scene spejler handlingsforløbet 
på temaplanet har fiskeriet flere andre steder den funktion at afspejle den 
egentlige dramatiske konflikt, med Barks som den galgenhumoristiske 
kommentator bag kulisserne. Dette gør sig gældende i det andet 
hovedafsnit, der beretter om Joakims mislykkede skattejagt. For samtidig 
med, at Joakims eftersøgning slår fejl, slår også fiskeriet fejl. Ganske vist er 
der flere gange bid på snøren, men hver gang viser fangsten sig at være en 
anden end forventet. Resultatet af fiskeriet i dette afsnit er således en hval 
og to hummertejner - altså ingen af gangene en fisk. Fiskeriet kan derfor ses 
som en parallel til skattejagten, der jo heller ikke bringer ænderne nærmere 
deres mål i dette afsnit. 


I det tredje hovedafsnit anvendes fiskeriet som den helt koncentrerede 
afspejling af de ulykker, der vælter ind over ænderne. Øverst side 14 viser 
det sig nemlig, at Anders stik mod Joakims ordrer har fisket i 13 dage med 
tre snører - uden at få bid en eneste gang. Det er faktisk første og eneste 
gang i historien, at fiskeriet slår helt fejl. Et par sider tidligere fangede 
Anders da i det mindste en sværdfisk, selv om den så også viste sig at 
bringe ulykke. Men den totale stilstand i fangsten på trods af den ekstra 


indsats: de 3 snører, viser i en nøddeskal ulykkens overvældende omfang. 
Og som prikken over i'et lader Barks stilstanden i fiskeriet vare i netop 13 
dage! Anders' fiskeri i fortællingens sidste del indskrænker sig til de to 
afsluttende billeder, der som omtalt under den tematiske analyse sætter 
spørgsmålstegn ved opklaringen af mysteriet. Og hvis fiskeriet i historiens 
andre afdelinger kunne opfattes som Carl Barks' ledsagende bemærkninger 
til forløbet, set gennem fortællerens troldspejl, er der slet ingen tvivi om at 
dette er tilfældet her. Afslutningsscenen er Barks' lille hip til læseren efter 
den ellers næsten lidt for smukt afrundede slutning, hvor alt falder på plads 
i lutter idyl. 

Via sit lille hip opnår Barks at skabe en disharmoni, der sikrer, at læseren 
ikke lulles helt i søvn i bevidstheden om, at alt er som det skal være. Der er 
stadig en brik til overs i puslespillet. 


De mange små episoder med Anders' fiskeri giver Barks lejlighed til at 
gennemspille grundtemaet i fortællingen på en legende og humoristisk 
måde. Men humoren findes naturligvis ikke bare i parallelversionen af den 
egentlige historie. Humoren er en konstituerende bestanddel af "Den 
Flyvende Hollænder", og det er den, der gør historien til meget mere end en 
gentagelse, omend virtuost udført, af et velkendt tema. Det kan selvfølgelig 


ikke overraske, at humoren er fremtrædende i en humoristisk tegneserie. 
Men igen tjener det Barks' fortælleevne til ære, at hans humoristiske indslag 
aldrig opleves som klichéer, men derimod sprudler af fantasi og desuden 
spænder meget vidt: fra den rene situationskomik, gags, til grotesk og sort 
humor. 


En form for humor, der er meget yndet af Barks, er overdrivelsen. Når 
Onkel Joakim således fortæller, at han engang har solgt vind til 
vindmøllerne ved Zuidersøen, er det naturligvis realistisk set en absurd 
påstand. Men i fortællingen har udtalelsen den funktion at påpege Joakims 
talenter som handelsmand på en formildende humoristisk vis. Ligeledes er 
det en vild overdrivelse, når Joakims hurtigbåd passerer under den granat, 
kystbevogtningen har sendt efter den. Men igen tjener overdrivelsen et 
dobbelt formål: dels et humoristisk, og dels som eksemplificering af den 
tekniske perfektion, Onkel Joakim råder over. 


Man kunne sagtens fremhæve endnu flere eksempler på Barks' 
velgennemtænkte og velplacerede brug af humoren som stilistisk 
virkemiddel, men en enkelt episode skal her få lov til at afslutte 
gennemgangen af "Den Flyvende Hollænder". Det drejer sig om den 
tidligere behandlede sekvens på side 14, hvor hybris-nemesis-forløbet vises 
i koncentreret form. Dette forløb kunne rent faktisk koges ned til kun to 
billeder, således at Onkel Joakims udfordring af naturmagterne kun 
efterfulgtes af det ene lyn, som ødelægger bådens ror. Det er jo kun dette 
lyn, der har betydning for den centrale tematik. Men det ville ligne Barks 
dårligt at forbigå en chance for et humoristisk indslag, og han skuffer da 
heller ikke læsernes forventninger. 


Ved at lade det første lyn slå ned i Onkel Joakims kaptajnskasket udnytter 
Barks for det første den umiddelbare komiske effekt i situationens 
urimelighed: kun kasketten kommer til skade, Joakims hoved sker der ikke 
noget med. Ved at ødelægge kasketten får Barks desuden mulighed for at 
fremføre en fin pointe på det tematiske plan. Kasketten symboliserer jo 
netop Joakims rolle i fortællingen som repræsentant for kulturen. Ligesom 
den velkendte høje kapitalisthat viser Joakims magt, når han færdes på 
landjorden, er kaptajnskasketten en indikator på hans status som 
havbetvinger. 


Endelig kan man nævne den dramatiske effekt, Barks opnår ved at lade 
lynet slå ned flere gange - først med et komisk udfald og derpå med en 
alvorlig virkning. (Gennem denne varierede gentagelse får scenen en større 
intensitet, idet det andet lynnedslag bliver klimaks på en stigende 
spændingskurve. Alt i alt et eminent udbytte af en tilsyneladende lille 
detalje. 

SMÅT ER GODT 


Fabeldyr og sagnfolk, hekse og uhyrer optræder i rigt mål rundt omkring i 
Carl Barks' univers. Overnaturlige og fantastiske indslag er dog et stiltræk, 
der så godt som udelukkende findes i de lange historier, og det er et stiltræk, 
der bliver stadig mere udbredt i den senere del af produktionen. Især er det i 
de lange Onkel Joakim-historier fra 50'erne, man finder en udstrakt brug af 
elementer fra mytologiens og folketroens overdrev, samt en række 
selvopfundne ingredienser fra grænseområdet mellem det overnaturlige og 
det (fantasifuldt) realistiske. Ganske vist optræder der også søslanger og 
enhjørninge andre steder i Barks' produktion, men ikke så ofte og slet ikke 
med den tematiske betydning, de fantastiske indslag som regel har i Onkel 
Joakim-fortællingerne. 


Barks' hyppige brug af myter og fabler hænger vel i første række sammen 
med hans fascination af indholdet i denne folkelige forestillingsverden. En 
del af de fantastiske indslag i historierne bærer da også netop præg af at 
være udsprunget af en betagelse af selve det usædvanlige eller eksotiske 
ved fænomenet. Dragen, sagnfuglen eller søslangen er simpelt hen med i 
historien, fordi den er sjov og spændende: den har en høj 
underholdningsværdi og optræder først og fremmest som gimmick. 


Men ved siden af disse tilfælde finder man også en række eksempler på, 
at de fantastiske eller overnaturlige fænomener har en væsentlig tematisk 
funktion i fortællingerne. Mange af myterne eller sagnene rummer jo ud 
over den farverige indpakning motiver og temaer, der er som skabt til at 
belyse de gennemgående grundtanker i Barks' forfatterskab. Den 
væsentligste af disse er uden tvivl diskussionen om forholdet mellem natur 
og kultur, og det er dette emne, den følgende gennemgang af fantastiske 
indslag primært vil beskæftige sig med. 


Forsvundne sagnlande har altid været udbredte i mytologien. Et par af de 
mest kendte tabte riger er Atlantis og Eldorado, og begge disse lande har 
Barks ladet Onkel Joakim besøge (US 5 og US 26, AA 24-26/60). Også det 
legendariske Shangri-La har dannet baggrund for en af de lange Onkel 


Joakim-historier (US 6, AA 18-20/59), ligesom forskellige glemte 
befolkninger i Arabiens ørkener og Sydøstasiens jungler har måttet stå 
model til ændernes skattejagter (US 55, AA 7-9/67 og US 20, AA 4345/59). 

Fælles for alle disse historier er, at de glemte folkeslag lever i fin 
overensstemmelse med deres omgivelser og traditioner lige indtil ænderne 
bryder ind i harmonien og skaber kaos. Befolkningerne skildres som helt 
uspolerede i deres oprindelighed. De er naturens muntre sønner, eller med et 
andet af den vestlige verdens romantiserende udtryk: ædle vilde. 


Naturfolkenes harmoni med omverdenen bygger imidlertid på en hårfin 
balance, som der ikke skal meget til for at forstyrre. 

Ændernes grådige pengebegær og deres larmende overfladiskhed er mere 
end de troskyldige naturfolks civilisation kan klare, og mødet mellem de to 
verdener ender oftest i den lokale befolknings totale kapitulation. Men 
samtidig er det ganske klart, at det er de ædle vilde og ikke de såkaldt 
civiliserede vesterlændinge, der har Barks' sympati. Derfor lader han også 
flere gange historierne slutte med, at ænderne forlader det mere eller mindre 
raserede forsvundne sagnland, idet de lover ikke at røbe dets beliggenhed. 
Spørgsmålet er så bare, om det ikke allerede er for sent. Slangen er jo 
kommet ind i paradiset, og det er formodentlig kun et spørgsmål om tid, 
inden det går befolkningerne i Tralala og Tangor Wat, som det gik de sidste 
inkaer i fortællingen om Onkel Joakim på jagt efter Pizarros guld: en 
gennemgribende omvæltning af hele samfundets eksistensgrundlag. 


Mødet mellem natur og kultur er det bagvedliggende tema i mange af 
Barks' historier om tabte civilisationer og glemte folkeslag. I historier som 
de ovennævnte, der alle bygger på etablerede myter og sagn, er tematikken 
dog undertiden tæt på at forsvinde i kulisser og udvendig staffage, som 
skyldes Barks' fascination af det mytiske baggrundsmateriale. I en række af 
de øvrige lange Onkel Joakim-fortællinger genfinder man imidlertid 
naturfolk/kulturfolk- problematikken og her i en form, der lader temaet 
komme til fuld udfoldelse. I disse historier er der nemlig ikke tale om myter 
med forlæg i sagnene eller folketroen, men om mere eller mindre 
selvopfundne mytiske indslag, som netop er skabt med henblik på at belyse 
et bestemt emne. Fortællingerne adskiller sig meget fra hinanden, men en 
del af dem har et iøjnefaldende fællestræk, som på samme tid er det 
element, der giver historierne deres fantastiske karakter, og den faktor, der 
illustrerer det overordnede tema: de handler alle om meget små naturfolk - 
folk i dværgstørrelse. 


I en af de tidligste lange Onkel Joakim-historier optræder der et sådant 
lilleputfolk, Menehunes, som har den særlige egenskab, at de kun viser sig, 
når de ikke tror sig iagttaget. Menehunes er en slags alfer, som lever skjult i 
naturen, og som hjælper andre små væsener, der er i nød. I den pågældende 
fortælling hjælper de nevøerne imod Bjørnebanden, og de gør det eksplicit, 
fordi ungerne er små og trætte. For Menehunes synes størrelsen simpelt hen 
at være det væsentligste kvalificerende kendetegn overhovedet, hvorfor det 


naturligt nok er nevøerne og ikke Anders eller Onkel Joakim, der har 
kontakt med lilleput-folket. 

De voksne ænder har tværtimod store problemer med at omgås naturen, 
som de hverken forstår at opleve eller at færdes i. US 4 handler om, at småt 
er godt, og om at i naturen er lilleputformatet en god forudsætning for at 
komme i kontakt og harmoni med omgivelserne. 


US 29, AA 29-31/62: historien om øen i luften, handler også om et folk i 
ministørrelse, og også her er der tale om en nær tilknytning mellem det lille 
naturfolk og den omgivende (meget barske) natur. Historien er en lille 
økologisk fabel om en meget skrøbelig balance mellem liv og død - en 
balance, som der ikke skal mere til at forrykke drastisk end to revolverskud 
op i luften. 

Som så ofte før fører kombinationen af Onkel Joakims pengespekulationer 
og Anders Ands tankeløshed til kaos og undergang for en befolkning, der 
slet ikke er indstillet på den vestlige civilisations blinde fremfusen i 
naturen. Historien siutter ganske vist lykkeligt for det lille naturfolk, fordi 
Barks har valgt at lade Onkel Joakim være i sit sentimentale hjørne. Men 
slutningen rører ikke ved det grundlæggende modsætningsforhold i intrigen 
mellem natur- og kultur-repræsentanterne. 


Fortællingen beretter, at selv i den utroligt ufrugtbare natur på den lille 
asteroide (læs: jordens polarområder eller ørkener) er det muligt at 
overleve, hvis man ellers respekterer naturen og ikke driver rovdrift på den. 
Men respekt for naturen er noget, det 20. århundredes vesterlænding ikke 
kender meget til. Kun nevøerne er endnu i besiddelse af så megen interesse 
og nysgerrighed over for omverdenen, at de ikke straks forfalder til 
kolonisatorernes universalhjælpemidler over for de indfødte: intimidering 
og direkte trusler. "Jeg affyrer et par skud for at skræmme de indfødte væk, 
mens vi arbejder”, udtaler Anders uden at tænke over, hvilke konsekvenser 
hans handling kan få for lilleputfolket. Endnu en gang er det de små ænder, 
nevøerne, der bedst forstår lilleputterne og bedst formidler kontakten med 
dem. 

Samme år, som Barks tegnede "Øen i luften", lavede han også en anden 
lang Onkel Joakim-historie om små naturfolk: "Onkel Joakim og de små 
ørkenboere" (US 30, AA 18-20/61). I denne fortælling er det først og 
fremmest modsætningsforholdet stor/lille, der bærer intrigen, men 
sideløbende med dette tema finder man natur/kultur-problematikken. Ikke 
uventet er der en nær sammenhæng mellem naturen og miniatureformatet, 
mens omvendt kulturen og civilisationen forbindes med alt, hvad der er 
stort: Onkel Joakims olieprojekt beskrives hele tiden som et stort 
foretagende, og Joakim ynder at betegne sig selv som en stor kanon. 


For Onkel Joakim er naturen til for at bruges, og eventuelle bekymringer 
over ødelæggelsen af dens livsrytme ligger uden for hans begrebsverden. 
For det lille ørkenfolk i krateret er balancen i naturen imidlertid af vital 
interesse. Ligesom asteroidefolket formår ørkenboerne kun med nød og 
næppe at overleve i deres golde lilleputverden, og kun fordi de har tilpasset 
sig dens livsmuligheder. Ørkenfolket lever trods vanskelige vilkår i harmoni 
med tilværelsen, som det fremgår, da tilintetgørelsen truer deres verden. I 
denne situation går der panik i Onkel Joakim, som af omstændighederne er 
blevet reduceret til samme størrelse som lilleputterne i forhold til det 
enorme projekt, hvor imod ørkenboerne bevarer deres værdighed: "Når små 
folk ikke er bange, så burde en kæmpe som du heller ikke være det", udtaler 
ørkenfolkets leder. 


I nødens stund viser det sig, hvem der i virkeligheden er størst: den store 
kanon med de store maskiner eller de små mennesker med den store indre 
styrke. Naturfolkene har altid levet i en vekselvirkning med omgivelserne 
og har lært sig at acceptere de ting, de ikke kunne stille noget op over for. 


Onkel Joakim har derimod altid været vant til at kunne omforme 
omgivelserne efter sine egne behov, uden hensyntagen til andres interesser. 

Joakim er en homo faber (dvs. anas faber)-type, som kan klare sig, så længe 
han kan manipulere med omverdenen. Men kan han ikke det, går det galt, 
fordi han ikke er i harmoni med naturen, hverken den i ham selv eller den 
uden for ham selv. 


Konfrontationen mellem et natursamfund i balance og en 
naturødelæggende civilisation, repræsenteret ved Onkel Joakim, kommer 
måske allertydeligst til udtryk i historien "Onkel Joakim i dværg- 
indianernes land" (US 18, AA 52/61 - 2/62). Det grundlæggende tema i 
historien er mødet mellem to diametralt modsatte holdninger til naturen, og 
den måde, temaet præsenteres på, har nærmest form af en 
programerklæring. 

For Onkel Joakim er naturen stort set at ligne med et kæmpestort 
råstofdepot, hvor man tager, hvad man kan bruge: mineraler, tømmer, 
naturgas, vildt - Ja, sågar billig indfødt arbejdskraft. Alt dette mener Joakim 
sig berettiget til, fordi han har købt og betalt jorden - "og dermed basta!"”. 
Om ejendomsretten kan der ikke diskuteres. Over for denne materialistiske 
indstilling står dværg-indianernes naturfilosofi: "Fik han vindens samtykke 
- og gav den varme sol ham lov til at sælge disse skove og safirblå søer til 
dig?" Indianerhøvdingens udtalelse er udtryk for en ægte indiansk 
tankegang, og hele hans tale er da også en omskrivning af en virkelig tale, 
som blev holdt af indianerhøvdingen Seattle i 1854. Heri hed det bl.a., at: 
"alt, hvad der sker med jorden, sker med jordens sønner. Mennesket væver 
ikke selv på livets væv, det er blot en tråd i den. Hvad det gør mod væven, 
gør det mod sig selv.” (Det bør i øvrigt lige nævnes, at i originalversionen 
taler indianerhøvdingen ligesom i Longfellows berømte digt "Song of 
Hiawatha" i blankvers!). 

Onkel Joakim-historien kan ses som en symbolsk fremstilling af de hvide 
kolonisatorers erobring af Nordamerika. Samtidig er den en lovsang til 
lilleputternes livsform i perfekt harmoni med naturen (de kan endog tale 
med dyrene!). Intet under, at økologer og miljøforkæmpere verden over har 
taget fortællingen til deres hjerter. Barks lægger ikke på noget tidspunkt 
skjul på, hvor hans sympatier befinder sig, og man bemærker, at det endnu 
engang er et folk i dværgformat, der har rollen som naturens muntre sønner. 
Desuden er der dét lighedspunkt mellem denne og de øvrige historier om 
dværgfolk, at det er nevøerne, der er mest i overensstemmelse med 
naturfolkets livssyn. Efter høvdingens tale jubler Rip, Rap og Rup 
begejstret deres tilslutning til budskabet, mens Onkel Joakim mildest talt 
ikke ser overbevist ud. For Barks er begrebet størrelse stadig et væsentligt 
led i formidlingen af den gennemgående natur/kulturtematik. 


Sammenkoblingen mellem modsætningsparrene stor/lille og kultur/natur 
viser sig i øvrigt flere gange i Barks' produktion i den omvendte 
udformning. Det er således interessant at bemærke, at et par af Onkel 
Joakim-historierne som det bærende led i intrigen har nogle kæmpestore 
ødelæggelsesmaskiner. På symbolplanet fungerer disse maskiner helt oplagt 
som eksponenter for en teknikfikseret civilisation, hvor udviklingen er løbet 
løbsk. Modstillingen mellem natur og kultur kommer nok mest direkte til 


udtryk i historien om Paul Bunyan-maskinen, hvor kæmpeuhyret (kultur) 
nedlægger stribevis af træer (natur) med hvert eneste øksehug (US 28, AA 
10-13/74). Men også fortællingen om de store robotter, der går amok og 
vender sig mod deres skabere, er en moralsk Frankenstein-myte med det 
budskab, at man ikke skal udfordre naturen igennem tekniske afguder (US 
58, AA 39-41/66). Begge Onkel Joakim-historierne ender, helt i 
overensstemmelse med symbolikken, med at maskinerne ødelægges af 
tilsvarende maskiner. Den løbske civilisation bærer kimen til sin egen 
undergang i sig. 


Der findes faktisk endnu en Onkel Joakim-historie ud over de ovenfor 
nævnte, hvor det fantastiske element udgøres af et lilleputfolk. Det drejer 
sig om US 65, AA 12-14/68: "Onkel Joakim og de små grønne", som 
umiddelbart kan synes vanskelig at indpasse i den omtalte natur/kulltur- 
sammenhæng. De grønne mikro-ænder er meget små og skulle derfor 
befinde sig på natur-siden i natur/kultur-konflikten. Men samtidig 
repræsenterer de jo en højt udviklet teknologi, der bl.a. har gjort det muligt 
for dem at flyve gennem rummet i fire år! Dette tilsyneladende brud på 
grundmønstret i Barks' forfatterskab er dog ikke så oplagt, som det ved 
første øjekast ser ud til. Sagen er nemlig den, at i historiens kontekst 
fungerer mikro-ænderne på samme måde som lilleputterne i de andre 
fortællinger. 


Mikro-ænderne er et harmonisk folkefærd, der på trods af deres høje 
teknologiske stade har bevaret sansen for de oprindelige værdier: de er 
kommet til jorden for at købe hvede og majs. 

Over for dette lilleputfolk i balance med sig selv og omgivelserne er det så 
Andebysamfundet, der får den tvivlsomme ære at repræsentere kultur- og 
civilisationsaspektet i den dualistiske model. Forurenende kæmpeskorstene, 
skydegale fanatikere og ondskabsfulde cigarrygere er de kulturelementer, 
Barks vælger at skildre som modstykke til det harmløse dværgfolk. Mikro- 
ænderne kommer ved denne modstilling til at fremtræde som en slags ædle 
vilde i forhold til den fordærvede civilisation og finder derved trods alt en 
logisk placering i natur/kultur-tematikken. Det er værd at bemærke, at 
ænderne til en afveksling befinder sig på linje med lilleputfolket i denne 
historie; men historien er i det hele taget lidt atypisk i den overordnede 
tematiske sammenhæng. 


Miniaturefolk er et af Barks' foretrukne fantastiske indslag, når det gælder 
om at illustrere grundtemaet i produktionen. Det er der kommet nogle på en 
gang underholdende og alvorlige fortællinger ud af, hvor moralen ligger 
indkapslet i handlingsforløbet og ikke blot udtales som en læresætning i 
slutningen. Det er dog ikke altid, Barks undgår at falde i didaktikkens 
faldgrube. I et par fortællinger har Barks ladet sig friste til at klistre nogle 
lidt vel moraliserende overvejelser over natur/kultur-modsætningen på en 
intrige, der i øvrigt mest handler om noget andet. Både fortællingen om den 
gyldne måne (US 24, AA 41-42/74) og fortællingen om de gyldne gæs (US 
45) rummer nogle bastante slutreplikker, hvor forfatteren har pegefingeren 
lovlig langt fremme. 

I forhold til livets ægte værdier: jord, mad og drikke, er selv en hel måne 
af guld værdiløs, hedder det i US 24. Guld er kulturens målestok for alt, 
men guldet i sig selv kan ikke bruges til noget. Det kan derimod naturens 
rigdomme, hvorfor den, der ejer en klode med liv, er rigere end den, der kun 
ejer en klode af guld. Sådan lyder moralen i historien, men fremstillingen af 
budskabet er for skematisk og bombastisk til at være rigtig interessant. 
Interessant er imidlertid Gutenberghus' omfattende "redigering" (læs: 
mishandling) af Barks' historie i den danske udgave. Forlaget har ikke helt 
formået at udviske fortællingens morale, men det har udvandet den og 
indhyllet den i et orgie af pointeløse replikker, som nok har fået mere end 
én læser til at undre sig. US 24 er sikkert det mest outrerede danske 
eksempel på en meningsløs redaktionel ændring af en Barks-fortælling. 
Men det er en anden historie. 


Som konklusion på gennemgangen af nogle fantastiske og overnaturlige 
indslag i Barks' produktion kan man begynde med at konstatere, at de 
overnaturlige elementer ofte indgår tematisk i historierne som 
repræsentanter for natur og oprindelighed. Det kan forekomme paradoksalt 
at vælge noget overnaturligt til at symbolisere noget naturligt. Men i Barks' 
univers eksisterer denne skillelinje så godt som slet ikke. Det kan ske, at en 
lidt for utrolig handlingsgang til slut i fortællingen afsløres som en drøm, 


men det hører til undtagelserne. Normalt er de fantastiske indslag lige så 
reelle som resten af begivenhederne og kan derfor også indgå på lige fod 
med disse i den overordnede natur/kultur-problematik. 


Der findes ganske vist eksempler på overnaturlige indslag, der ikke er 
underlagt de almindelige lovmæssigheder i Onkel Joakim-historierne. Det 
drejer sig især om alle de historier, hvori Hexia de Trick optræder, og hvori 
handlingen består i en kamp mellem heksen og ænderne. Man kunne måske 
vælge at tolke heksen som et symbol på den dæmoniske natur over for den 
tæmmede natur. Men en sådan læsning er nok mere end de altid ret enkle 
intriger kan bære. Heksefortællingerne indeholder slet ikke den samme 
tematiske struktur som de ovenfor omtalte historier med fantastiske indslag, 
og det ville nok ikke være givtigt at drage dem med ind i konklusionen. 


Et grundlæggende fællestræk for de behandlede historier er helt oplagt, at 
sympatien placeres på natur-siden i natur/kultur-modsætningen. Det skal 
dog samtidig nævnes, at natur i denne forbindelse ikke skal opfattes alt for 
snævert. Natur betyder for Barks samstemmighed med og tilpasning til de 
givne vilkår. En tilværelse i harmoni med naturen er derfor en jævn og 
virksom tilværelse, hvor man udnytter sine muligheder så godt, man kan. 
Disse betingelser lever alle dværg-folkene i Onkel Joakim-fortællingerne op 
til, hvorfor de klart befinder sig på natur-siden i natur/kultur-modsætningen. 
Lilleputterne fungerer dermed som den positive modvægt til civilisationens 
(Onkel Joakims) hektiske jag og pengebegær, der skildres som en unaturlig 
og forkvaklet livsform. 

Naturen og kulturen optræder ofte hos Barks som absolutte størrelser - 
som statiske fænomener, der aldrig kan forenes. Dog synes historierne om 


lilleputfolkene, at pege på, at hvis en forening skulle være mulig, er det 
børnene, der må optræde som medierende faktorer. Det er hver gang 
børnene, der formidler kontakten til naturfolkene, og det er også børnene, 
der som de eneste er i besiddelse af den nysgerrighed og åbenhed, en 
tilnærmelse mellem de to livsformer måtte kræve. En meget smuk pointe i 
et blad, der i første række henvender sig til børn. 


GEARLØS KRANKENSTEIN? 


Modsætningsforholdet mellem natur og kultur er et grundlæggende tema i 
en lang række af Carl Barks' historier. Ikke mindst Georg Gearløs- 
fortællingerne kan ses som en meget konkret manifestation af natur-kultur- 
modsætningen, som den efterfølgende analyse vil vise. 


Inden gennemgangen af Gearløs-figuren kan det midlertid være nyttigt at 
præcisere, hvad der ligger i begrebet natur-kultur-modsætningen. Til dette 
formål er den 10-siders historie, hvor Anders And forgæves forsøger at gøre 
sin have til en skyggefuld park ideel (WDC 189, AA 5/57). 
Handlingsgangen i historien er enkel: Anders And forsøger at plante et 
æbletræ i sin have, men må give op over for de skarer af jordmus, kålorme 
og fugle, der straks kaster sig over træet. Nevøerne belærer ham om, at det 
blot er "naturens orden", at det går sådan, men Anders vil ikke give op. Han 
køber en utrolig livskraftig mongolsk tjørn, og forsvarer den med næb og 
klør mod kålormene og fuglene. Og sandelig: træet trives i Anders Ands 
have. Det trives faktisk så godt, at det efter to uger fylder hele haven og 
stadig vokser. Anders indser, at han ikke kan hamle op med situationen, og 
erkender, at han er nødt til at overlade haven til naturens orden, dvs. til 
jordmusene, kålormene og fuglene, for at slippe af med det vildtvoksende 
tjørnekrat. 

Moralen i historien er klar: i kampen mellem natur og kultur er naturen 
overlegen. Kulturens repræsentant, den ambitiøse haveejer Anders And, 
formår selv ikke med diverse tekniske hjælpemidler at få naturen til at 
makke ret. For selv om det faktisk lykkes for ham at fordrive jordmusene 
efter en indædt kamp, overfaldes han blot straks efter af kålorme og fugle. 
Det er en ironisk pointe i historien, at den eneste måde, hvorpå Anders kan 
holde kålormene og fuglene fra livet, er ved at alliere sig med en endnu 
stærkere repræsentant for naturen: den mongolske tjørn. I det øjeblik, 
Anders opgiver sin plan om at plante æbletræer i sin have, har han i 
realiteten accepteret naturens overlegenhed. Men for at han rigtig skal fatte 
sit nederlag, lader Barks ham bringe i den situation, at han ligefrem må 
bede om hjælp hos sine tidligere fjender: jordmusene, kålormene og 
fuglene. Naturen er den stærkeste, hvordan man end vender og drejer det. 


I en anden 10-siders historie fra samme periode, den med dambruget og 
isfuglen (WDC 192, AA 13/57), udtales dette synspunkt direkte i et 
skænderi mellem Anders og nevøerne: over for Anders' tro på at 
"mennesket er herre over dyr, fisk og fugle. Mennesket kan klare enhver 
form for arbejde." (citat fra professor Wåsenstrøm), står nevøernes 
diametralt modsatte indstilling: "naturen er større end mennesket!", Og i et 
sådant skænderi er det jo ikke svært at gætte, hvem der får ret. Anders And 


må igennem en ydmygende kamp med en isfugl, inden han erkender, at 
professor Wåsenstrøm tager fejl. Mennesket (dvs. anden) er ikke herre over 
naturen. 

Kampen mellem natur og kultur ligger til grund for en række af 
historierne med Anders And og Onkel Joakim, men endnu mere centralt 
står dette tema i fortællingerne med Georg Gearløs som hovedperson. De 
fleste af disse historier er nemlig simpelt hen komponeret over natur-kultur- 
modsætningen, med Gearløs selv som inkarnationen af den vestlige verdens 
teknikfikserede kultur. 


Det er ganske vist ikke altid i Gearløs-historierne, at naturen optræder i 
samme håndgribelige form, som den havde i de ovenfor omtalte Anders 
And-historier, og det er heller ikke altid, kulturen er synonym med den 
tekniske kultur (selv om dette er langt det mest almindelige i forbindelse 
med Gearløs). Konfrontationen mellem natur og kultur kan forme sig ret 
forskelligt i Gearløs-historierne, hvilket de følgende analyser vil vise. Men 
inden de konkrete analyser skal den overordnede generelle problemstilling i 
de undersøgte fortællinger lige antydes. 

Da Barks introducerede Gearløs (i WDC 140, AA 2/53) var denne blot 
endnu en version af den klassiske karaktertype: den gale opfinder. Denne 
rolle videreføres i en stor del af de følgende historier med Georg Gearløs. 
Men samtidig med at Gearløs' opfindelser fungerer som gimmicks i 
historierne. (vanvittige påfund med såvel en humoristisk som en 
handlingsmæssig betydning), får de efterhånden også en stadig større 
tematisk betydning. Der sker nemlig det, at opfindelserne ofte kommer til at 
repræsentere noget, de bliver symboler på den vestlige civilisations 
overdrevne tro på teknikkens velsignelser. 


Ganske vist fungerer de fleste af Gearløs' geniale opfindelser faktisk efter 
deres hensigt. Men fejlen ved opfindelserne ligger tit i det forhold, at de 
mennesker (eller ænder), der skal bruge opfindelserne, slet ikke er rede til 
eller modne nok til at udnytte dem på en fornuftig måde. Ofte sættes der 
nogle kræfter i gang ved brugen af opfindelserne, som brugerne 
overhovedet ikke har nogen kontrol over, og som først kan pacificeres ved 
at opfindelsen sættes ud af funktion igen. 


Det er først og fremmest igennem skildringen af sådanne opfindelser med 
uoverskuelige konsekvenser, at Barks fremfører sin kritik af den overdrevne 
teknikbegejstring. Det er kun sjældent, at Barks direkte optræder som 


maskinstormer, en holdning, der heller ikke forekommer særlig 
perspektivrig. I stedet forskyder Barks ofte tyngdepunktet i kritikken, så 
den ikke så meget kommer til at dreje sig om teknikken i sig selv som om 
misforholdet mellem den tekniske formåen og menneskenes evne til at 
drage nytte af denne formåen. Derved bliver Barks' kritik snarere en generel 
kulturkritik end en snæver teknikkritik, og det er især dette forhold, der 
berettiger til at betragte Georg Gearløs-historierne ud fra natur-kultur- 
synsvinklen. 


Og nu over til selve historierne. Det bør bemærkes, at der ikke er tale om 
nogen egentlig udvikling i Gearløs-fortællingerne ud over den ovenfor 
anførte tendens: at den tematiske brug af natur-kultur-modsætningen kun 
findes sporadisk og ikke særlig reflekteret i de tidlige historier. Men bortset 
fra dette forhold er det ikke til at få øje på nogen form for udvikling i 
retning af større afklaring eller dybere indsigt i problematikkens aspekter i 
løbet af Barks' produktion af Gearløs-historier. De rene gimmick- 
fortællinger og historierne med en morale veksler mellem hinanden, og det 
er ikke sådan, at de mest indholdsrige historier er de seneste i 
forfatterskabet. Derfor vil den følgende gennemgang ikke gøre noget videre 
ud af kronologien, men kun drage de historier frem, der bedst belyser 
problemstillingen, uanset hvor i produktionen, de stammer fra. 


I flertallet af Barks' Georg Gearløs-historier benyttes Gearløs' opfindelser 
blot som udgangspunkt for en underholdende fortælling. Som eksempler på 
dette kan man nævne historierne om tænkekasserne (WDC 141, AA 1/53), 
om tankerejserne (WDC 199, AA 2/58) og om overføringsmaskinen (WDC 
249, AA 9/62). I disse og i lignende historier betyder Gearløs' opfindelser 
en utrolig landvinding for teknikken og et kæmpeskridt i retning af 
menneskets beherskelse af naturkræfterne. Derfor ligger der en ansats til en 
diskussion af forholdet mellem natur og kultur i disse historier. Men i dem 
alle bliver det ved ansatsen: opfindelserne får ingen konsekvenser for 
Andebyborgerne, de optræder kun i den pågældende historie og forsvinder 
ud i glemselen igen sammen med historiens afslutning. Der trækkes ingen 
perspektiver ud fra opfindelsernes effekt på samfundet, og historierne 
rummer ingen egentlig morale: opfindelserne i disse historier er først og 
fremmest gimmicks. 


Anderledes forholder det sig med de 7 historier, der i det følgende vil 
blive taget op til en nærmere betragtning: kæmperobotten, der går amok 
(US 36, AA 41/62), fremtidsbyen (GG 1184, AA 49/63), drømmeplaneten 
(ViD 1025, AA 20/77), Gearløs' flugt fra civilisationen (US 47, AA 31/64), 
Gearløs som u-landsekspert (GG 1267, Gavehæfte 8, 63), 
forudsigelsesmaskinen (US 16, AA 19/57) og Gearløs Krankenstein (US 
26, AA 23/60). 


Af disse historier er den om kæmperobotten Goliath, der går amok og 
begynder at knuse Andebys huse, den enkleste, og vel nok den af de 7 
historier med den mindst interessante pointe. Robotten (som for en gangs 
skyld ikke er en af Gearløs' egne opfindelser) er et led i den lange række af 
science fiction-litteraturens tekniske vidundere, der vender sig mod deres 
skabere og truer med at ødelægge dem. Robotten skal ses som et 
skræmmebillede af en teknik, der er løbet løbsk, og historiens udsagn 
nærmer sig betænkeligt den rene teknikforskrækkelse. Men som så mange 
andre steder hos Barks fremføres det ret banale budskab i en så humoristisk 
udformning, at resultatet trods alt bliver særdeles læseværdigt. 


Man bemærker i øvrigt i denne historie den måde, hvorpå kæmperobotten 
standses: Gearløs' lille hjælper smadrer på en aldeles uvidenskabelig måde 
en pære i robotten, der derefter går i stå. Ud over at rumme en fin 
hentydning til sagnet om David og Goliath giver forløbet et fingerpeg om 
hjælperens rolle i Gearløs-fortællingerne: nemlig som den mere 
snusfornuftige side af Gearløs' geni. 

Hvor Gearløs selv som regel optræder som den højtudviklede tekniks 
ypperstepræst, er hjælperens funktion den at supplere det fremragende, men 
meget ensidige geni med en god portion common sense. I en del af de 
historier, hvor hjælperen optræder, lykkes det da også kun for Gearløs at 
fuldføre sin opgave, fordi hjælperen kommer ham til undsætning, efter at 
han er blevet offer for sine egne tekniske vidundere. 


I forbindelse med natur-kultur-modsætningen kan man altså nok med en 
vis berettigelse tillade sig at betragte hjælperen som en udspaltning af natur- 
siden af Gearløs' personlighed, mens Gearløs selv repræsenterer den anden 
del af modsætningsforholdet, kultur-siden. I de tilfælde, hvor natur og 
kultur arbejder sammen, altså hvor Gearløs får hjælp af hjælperen, går det 
da også som oftest meget bedre end de gange, hvor Gearløs forsøger sig på 
egen hånd. Hjælperens rolle i Gearløs-historierne samt hjælperens 
symbolfunktion vil i øvrigt blive nærmere uddybet i forbindelse med 
gennemgangen af US 47, AA 31/64. 


Historien om fremtidsbyen (eller Monsterville, som den betegnende 
kaldes på engelsk) knytter sig tematisk til historien om kæmperobotten 
derved, at opfindelserne i begge historier tager magten fra menneskene og 
faktisk begynder at leve deres eget liv, uafhængigt af menneskenes vilje. 


Men historien om fremtidsbyen er mere end en Frankenstein-pastiche. For 
samtidig med at Barks i fortællingen tager kraftigt afstand fra en overdreven 
teknificering af samfundet, fremfører han en anden morale, som vel nok må 
betragtes som historiens grundlæggende udsagn: nemlig en lovprisning af 
arbejdet. Denne morale lægges i munden på Gearløs selv, da han slår den 
automatiske opfinder i stykker: "Mit arbejde er det morsomste, jeg ved! Det 
skal han ikke tage fra mig!" Og efter at Gearløs har indset værdien af det 
manuelle arbejde, lykkes det ham også at få resten af Andebyborgerne til 
igen at glæde sig over arbejdet. Det viser sig således, at de alle i 
virkeligheden har savnet at bestille noget og kun er blevet sure og gnavne af 
ikke at have noget at tage sig til. (Nøjagtig den samme pointe kan i øvrigt 
findes i historien om Gearløs og Onkel Joakim på tvungen afslapningsferie 
(SF 2, AA 27/60)). 

Modstillingen af det "naturlige" arbejde og den "unaturlige" automation er 
helt oplagt i denne historie. Men idet der tages så uforbeholdent stilling for 
arbejdet, uanset dettes nærmere indhold, og imod teknikken (selv om man 
dog må formode, at den også har sine gode sider) nærmer Barks sig her igen 
maskinstormernes position. Et mere nuanceret syn på forholdet mellem 
natur og teknik/kultur ville formodentlig lede frem til en accept af maskiner 
i de tilfælde, hvor de kunne befri menneskene fra de mere trivielle gøremål. 


Et sådant nuanceret syn har bare ikke Barks' interesse, idet det for ham er et 
spørgsmål om at vælge mellem to uforenelige størrelser - og i denne 
situation vælger han ubetinget naturen. 


Derfor må livet i det fuldautomatiserede Andeby nødvendigvis for Barks 
fremstå som en tilstand uden forsonende elementer. Og derfor må 
Andebysamfundet også vende tilbage til sit oprindelige udseende efter 
teknikeventyret - nogen mellemvej gives der ikke. Som en lille krølle på 
historien lader Barks dog Gearløs selv fremture i sin teknikbegejstring. 
Gearløs repræsenterer jo som ovenfor nævnt den vestlige kulturs 
teknikhengivelse i dens mest outrerede form, og denne symbolfunktion får 
han lov til at beholde. Den humoristiske sluteffekt hjælper desuden med til 
at give den temmelig moraliserende historie et noget lettere præg. 





Jeg venter bare med at udfolde mig, 
til ingen ser mig 








Historien om drømmeplaneten supplerer historien om fremtidsbyen ved at 
præcisere, hvad det er, Barks har noget imod ved kulturen, og hvad det er 
han ser som idealet. Når det ovenfor hed, at Barks entydigt tager stilling for 
naturen imod kulturen, var det et postulat, der nok må modificeres lidt, 
hvilket bliver tydeligt i lyset af historien om drømmeplaneten. For begge 
fortællinger gælder det nemlig, at det trods alt ikke er et Rousseau'sk 
"tilbage til naturen", der står som motto for handlingen. Den natur, Barks 
hylder, og som han stiller op som ideal over for teknik-kulturen, skal her 
opfattes lidt bredere, end det var tilfældet i Anders And-historien i 
indledningen af artiklen. 

Naturen betyder nemlig for Barks foruden den rene naturtilstand også en 
form for oprindelighed, som man f.eks. finder i tilværelsen på landet. 
Bedstemor Ands gård er derfor for Barks en del af natur-siden af 
samfundet, og man vil da også bemærke, at han altid skildrer livet på 
gården meget positivt. Men "naturen" og "det naturlige" behøver ikke 
engang at have noget med landet at gøre i Barks' univers. Som man så det i 
historien om fremtidsbyen, er også arbejdet en faktor, der står i forbund 
med natur-siden - uanset om det som i dette tilfælde drejer sig om arbejde i 
en storby. 


I historien om drømmeplaneten gives der endnu en nøgle til forståelsen af 
Barks' naturbegreb. Denne Gearløs-fortælling er ganske enkelt en allegori 
over menneskehedens udvikling, specielt udviklingen i den vestlige verden. 
Fra den rene primitive naturtilstand, hvor brugen af værktøj endnu ikke 
kendes, og til opfindelsen af raketter er der et godt stykke vej, men Barks 
lader beboerne på drømmeplaneten gennemløbe denne udvikling på bare tre 
sider. I overensstemmelse med udviklingen på jorden går det stærkest til 
sidst, hvor drømmeplanetbeboerne opfinder flyvemaskinen og raketten 
samtidig (og hvor glødelampen opfindes før brugen af elektriciteten!). Og 
her til slut i historien begynder selv Gearløs at se lidt betænkelig ud: "Hør - 
fremskridtet har vist sprunget noget over her!" udbryder han. Guf har længe 


været skræmt fra vid og sans over drømmeplanetbeboernes tekniske 
bersærkergang. 


Hallo! ik: Ja - mon SHI! Jeg snakker En telefon! Ja, netop! 
N ikkel ? BEEN ikke til dig! Og inden læn- 
7 RENS] ge har vi også 
fjernsyn! 


Du er for tidligt på færde, Du kan godt kassere 


du der! Jeg har ikke fået tid dit fly! Nu er det 
til at nyde mit flyl raketten som er 

Det er Gearløs' udbrud ovenfor, der er historiens centrale pointe. Da 
historien jo i virkeligheden handler om jorden, må man nok se udbruddet 
som Barks' egen bedømmelse af den tekniske udvikling i den nyeste tid. 
Ved en sådan læsning får man føjet et nyt aspekt til Barks' naturbegreb. Det 
er nemlig klart nok, at Barks ikke opfatter drømmeplanetbeboernes 
driverliv som noget ideal, selv om de netop lever i og som en del af 
naturen. Men det er lige så klart, at den hæmningsløse tekniske udvikling, 
planetens beboere gennemløber, heller ikke er noget ideal. En rolig og jævn 
samfundsudvikling, hvor opfindelserne ikke løber løbsk og bliver et mål i 
sig selv, er nok det, der bedst beskriver Barks' egen ønskedrøm. Eller sagt 
på en anden måde: en udvikling, der ligger et sted mellem de to 
yderpunkter, som historiens to hovedpersoner repræsenterer: den 
vegeterende naturtilværelse (Guf) og den hektiske teknikdyrkelse (Gearløs). 
For Barks er "det naturlige" ikke nødvendigvis det første af disse 
yderpunkter, men faktisk oftere den gyldne middelvej mellem 
yderpunkterne. 


Set på denne taggrund bliver det tydeligt, at Andebys tilbagevenden til sit 
tidligere udseende efter automationseskapaden i historien om fremtidsbyem 
samtidig skal ses som en tilbagevenden til den naturlige udviklingsrytme 
for en by. Efter Barks' mening er den gennemførte automatisering klart nok 
et af kulturens vildskud og en udvikling, der bør undgås. Denne holdning er 
også den, der ligger bag historien om drømmeplaneten, og den må afgjort 
betegnes som tendentielt reaktionær. Men i sidstnævnte historie slutter 
Barks igen af med en humoristisk situation og befrier dermed fortællingen 
for en alt for tyngende alvor. Man bemærker i øvrigt, at det er Fætter Guf, 
der får det sidste ord. Måske skal det tolkes i den retning, at Barks trods alt 
hælder mest i retning af det yderpunkt, som Guf repræsenterer? 


Historien om Gearløs' flugt fra civilisationen udtrykker nogenlunde 
samme morale som den ovenfor analyserede historie: nemlig den, at det 
ikke nytter noget ensidigt at ville hellige sig et af yderpunkterne i natur- 
kultur-forholdet, når denne ensidige satsning faktisk ikke er i 
overensstemmelse med den foreliggende tingenes tilstand. For et højt 
specialiseret kulturvæsen som Gearløs er det ren utopi og ret beset i strid 
med naturens orden, at han med ét slag vil begynde at leve en primitiv 
vildmarkstilværelse. Det lykkes ham da heller ikke, ligesom det ikke 
lykkedes for den videnskabsmand, der redder Gearløs - ved hjælp af to 
robotter, han har opfundet, fordi han ikke kunne holde det primitive liv ud! 
Opfindere bør opfinde og ikke få romantiske ideer om at ville vende tilbage 
til naturen, lyder historiens morale, og den befæster Gearløs' 
symbolfunktion som repræsentant for den tekniske kultur. 


Ud over at illustrere Barks' syn på natur-kultur-forholdet er historien 
interessant, fordi den ret tydeligt belyser hjælperens rolle i 
Gearløsfortællingerne. Tidligere i artiklen blev det nævnt, at hjælperen 
symboliserer natur-siden af Gearløs' personlighed. Dengang var det 
snusfornuften, der illustrerede den "naturlige" måde at handle på over for 
den videnskabelige måde, men i denne historie bliver hjælperens 
tilknytning til naturen gjort endnu mere håndfast. For det første er det via 
dyr i naturen (en kanin og en skildpadde), at hjælperen kommer frem i sin 
søgen efter hjælp. Og dernæst er det via et naturelement, lynet, at hjælperen 
får fornyet kraft, da den ellers har givet op. Naturkræfterne står således helt 


klart på hjælperens side, mens de tværtimod er livsfarlige og dødbringende 
for kulturrepræsentanten Gearløs. 


å Lynet ladede mit batteri op igen! 
Men uvejret kommer å Ss Det var heldigt! 
Gearløs" lille hjælper 


Vandringsmandens beskedne [| Ja, lille ven, men jeg er for gebrækkelig 
hytte — men hvad er det til at slæbe din herre hjem. Det 
før et værksted! pi må mine hjælpere gøre! 

Til ovenstående gennemgang af US 47, AA 31/64 skal føjes endnu et 
forhold, som ikke tidligere har været omtalt, nemlig dét, at hjælperen stort 
set kun består af en lysende pære. Men en sådan pære er jo ellers symbolet 
på en lys ide i tegneseriesproget, og fra den romantiske digtning ved man, at 
ideernes verden og naturen er uløseligt forbundet. Den lyse ide, geniet, står 
iromantikkens verden i en indre samhørighed med naturen, og det er denne 
forbindelse, hjælperen illustrerer i Gearløs-fortællingerne. Gearløs' geni 
derimod er af en anden karakter. Det skorter ikke på tekniske vidundere fra 
hans hånd, men det er også kun på det tekniske område, Gearløs er 
mesteren. At han ikke står i nogen som helst forbindelse med naturen vil et 
par af de følgende eksempler vise. 


I forbindelse med ovenstående bestemmelse af hjælperens rolle kan det 
måske være relevant også lige at nævne den historie, hvor Gearløs forsøger 
at smelte sneen på stadion (US 41, AA 48/63). Under forsøget bliver 
Gearløs sat ud af spillet på grund af hans manglende styr over teknikken. 
Men så træder hjælperen til og får sammen med nogle snespurve sørget for, 
at stadion alligevel bliver ryddet for sne. Altså: hvor teknikeren Gearløs må 


give op over for naturens magt: sneen, lykkes det for hjælperen, som står i 
nært forhold til naturrepræsentanterne: snespurvene, at løse den 
tilsyneladende umulige opgave. 


Historierne om fremtidsbyen og om drømmeplaneten indeholdt begge en 
vis portion teknikforskrækkelse, men samtidig pegede de på det svælg, der 
ofte findes mellem den tekniske udvikling og menneskenes behov for denne 
udviklings resultater. Det er jo langt fra sikkert, at menneskene er indstillet 
på eller er rede til at bruge en eller anden opfindelse, bare fordi det kan lade 
sig gøre at fremstille den. Specielt i den nyeste tid er uoverensstemmelsen 
blevet iøjnefaldende, og det er denne uoverensstemmelse, Barks især 
kritiserer den teknikdyrkende kultur for at være med til at øge frem for at 
mindske. 


Historien om Gearløs som u-landsekspert i Tilbagistan handler også om 
afstanden mellem de mulige tekniske opfindelser og den glæde, 
menneskene reelt har af opfindelserne. Men i dette tilfælde drejer det sig 
ikke bare om en manglende vilje til at acceptere Gearløs' opfindelser. 

at det hele er 
så strålende, 
Y hr. Gearløs ... 





1 for der skal flere folk til at $ Netop! Og nu har vi ingen til at luge 
skubbe bøflerne, end der skulle til rismarkerne! Men De har måske flere 
at pumpe vand op! 1 j geniale ideer, hr. opfinder? 





Sagen er jo den, at Gearløs prøver at pådutte en helt anden kulturkreds 
nogle tekniske "goder", som denne kulturs befolkning hverken har 
baggrund for eller praktiske muligheder for at drage nytte af. Der er simpelt 
hen ingen kontakt mellem de to parter, og ansvaret for misforholdet tilfalder 
alene Gearløs. På denne måde bliver historien ud over at være en beretning 
om natur (det harmoniske Tilbagistan) og kultur (Gearløs' tekniske 
"vidundere") en besk satire over den vestlige verdens u-landshjælp, der ofte 
bygger på en rystende uvidenhed om de faktiske forhold i det land, man vil 
"hjælpe". 


Natur og kultur blev i ovenstående historie repræsenteret af to forskellige 
kulturkredse. I historien om forudsigelsesmaskinen belyses årsagen til, at 
mødet mellem de to kulturer fik et så uheldigt forløb. I denne fortælling 
viser Barks nemlig klart, at den tekniske kunnen i sig selv ikke er nok, hvis 


menneskene ikke er rede til at udnytte frugterne af den - altså netop det 
forhold, der var problemet i historien om Tilbagistan. I den foreliggende 
historie er perspektivet imidlertid ændret en del. Gearløs er ganske vist 
stadig repræsentant for den vestlige kulturs fantastiske tekniske formåen, 
men samtidig er han et individ i denne kultur - dvs. en repræsentant for de 
mennesker, der skal bruge de tekniske landvindinger. Det er via konflikten 
mellem de to roller, Barks fremfører sin kulturkritik i denne historie, og det 
er en kritik, der igen slår ned på de "unaturlige" og reelt uanvendelige 
tekniske frembringelser. For hvad hjælper det at opfinde en maskine, der 
kan svare på alle spørgsmål om fremtiden, når man ikke formår at stille de 
rigtige spørgsmål? 


Moralen i historien er den, at teknikken i sig selv ikke kan tilbyde nogen 
universalløsning på menneskenes problemer. Derfor er det tåbeligt at tro, at 
det kan lade sig gøre at opfinde en maskine, der ved alt om fremtiden - "og 
aldrig tager fejl", som Gearløs udtrykker det. Ufejlbarligheden har alle dage 
stået som idealet og slutmålet for de tekniske videnskaber. Men når 
ufejlbarligheden søges opnået på et område, der involverer en naturkraft, og 
oven i købet en så uafvendelig kraft som tiden, er det en stræben, der er 
dømt til at mislykkes. 


Gearløs' forsøg på at gøre sig til herre over tiden er klart nok et billede på 
den vestlige verdens ønske om at underlægge sig omgivelserne ad teknisk 
vej. Men dette ønske og denne stræben tager ikke hensyn til, at teknikken, 
ligegyldigt hvor perfekt den ellers ser ud til at fungere, er et menneskeskabt 
værk og derfor rummer de samme fejl og svagheder, som menneskene 
besidder. Naturen derimod er ikke behæftet med nogle menneskelige 
skrøbeligheder, men råder over enorme ressourcer, hvoraf det kun er 
nødvendigt at anvende en lille brøkdel for at få Gearløs overbevist om det 
naturstridige og umulige i hans forehavende. 

Således bliver historien om forudsigelsesmaskinen til en historie om 
hybris: om det tekniske menneskes overmod i dets tro på, at det kan lade 
sig gøre at besejre naturen, og om naturens enkle, men effektive måde at 
irettesætte den formastelige kulturrepræsentant på. 


Om hybris handler også den sidste af de undersøgte historier. Det er 
historien om Gearløs' forsøg på at eftergøre Doktor Krankensteins (!) 
eksperiment med at skabe levende væsener af atomer og ved hjælp af 
"lynstråler". Denne fortælling er nok den, der tydeligst illustrerer Barks' syn 
på forholdet mellem natur og kultur, og det er samtidig en af hans 
morsomste Gearløs-historier. 


Fortællingen går i al sin korthed ud på at vise, hvordan Gearløs forsøger at 
skabe liv ud af forskellige grundstoffer (samt vitaminer og kødekstrakt), og 
hvordan forsøget bliver en eklatant fiasko. Det at skabe et levende væsen 
har altid været den biologiske videnskabs højeste ønske, men da det endnu 
ikke tilnærmelsesvis er lykkedes at løse problemet, er det ikke så underligt, 
at heller ikke Gearløs er i stand til det. Det, der imidlertid gør Krankenstein- 
historien til mere end en almindelig påvisning af teknikkens kommen til 
kort over for naturen, er den måde, hvorpå Barks fremlægger 
eksperimentets forløb. 

Gearløs går uhyre videnskabeligt til værks med kolber, 
filtreringsapparater og måleglas og viser dermed den vestlige kulturs 
forgudelse af eksaktheden som højeste garant for et vellykket resultat. Men 
efter at Gearløs har ydet sin del til eksperimentet, er han nødt til at alliere 
sig med en høne for at fuldføre forsøget, og hermed går han allerede delvis 
på kompromis med naturen. Dette hjælper ham dog ikke noget. 
Eksperimentet er udtryk for et tåbeligt overmod, hybris, som kun kan 
resultere i, at den overmodige må straffes. Og til dette formål bruger 
naturen (og Barks) hønen Putte Kluk som sit redskab. 


I DE SIDSTE FJORTEN DAGE HAR MUN GJORT HER SKAL DU SE, PUTTE KLUK — KAN DU NU RUGE 

Det simpleste ville jo være at lade Gearløs' eksperiment mislykkes, så der 
slet ikke kom noget ud af ægget. Men en sådan løsning ville ikke være 


særlig morsom, og desuden ville den ikke udtrykke fortællingens morale så 
klart, som Barks' version gør det. Hertil kræves nemlig ikke blot, at Gearløs' 
forsøg mislykkes, men at det mislykkes således, at Gearløs tydeligt indser 
teknikkens ufuldkommenhed over for naturen. Eller med andre ord: efter 
Gearløs' højtflyvende fantasterier om, hvad der kommer ud af 
eksperimentet, kræves der et voldsomt antiklimaks for at ydmyge 
teknikdyrkeren tilstrækkeligt kraftigt. Denne ydmygelse kommer i stand via 
hønen, der ikke får lov til at beholde sit dørgreb, som den ellers var glad for, 
men tvinges til at deltage i Gearløs' naturstridige eksperiment. 

At hønen så udruger et andet dørgreb, er den pointe i historien, der virkelig 
viser Barks' geni. Dels er et dørgreb jo ikke ligefrem et levende væsen, men 
netop et sådant antiklimaks, som historiens indre logik kræver. Men især er 
udrugningen af dørgrebet en fin sluteffekt, fordi den bringer 
begivenhederne tilbage til status quo - til situationen som den var, før 
Gearløs begyndte sit eksperiment. Alle opfinderens anstrengelser, alle hans 
bekymringer, hans ventetid og hans fantaseren over forsøgets udfald har 
altså været helt forgæves. Forsøget kunne lige så godt ikke have fundet sted, 
og det er dette forhold, der tydeligst viser Barks' holdning til den tekniske 
kulturs forsøg på at fravriste naturen alle dens gåder, selv de allerstørste. 
Sådanne forsøg er udtryk for hybris; de er umulige, fordi de er unaturlige, 
og derfor må de nødvendigvis lide skibbrud. 


"Jeg er ingen Krankenstein - det indser jeg tydeligt!'', siger Gearløs til slut 
i historien, og det er også det, Barks gerne vil have læseren til at indse. Selv 
ikke den fornemste repræsentant for den vestlige kulturs højtudviklede 
teknik formår at udføre noget, der bare ligner Doktor Krankensteins 
eksperiment. For Doktor Krankenstein er en fiktionsfigur, og dét at en 


fiktionsfigur kan beherske naturkræfterne er ikke ensbetydende med, at det 
også kan lade sig gøre i virkeligheden. Sådan lyder budskabet i denne 
udsædvanligt klare beretning om kulturens underlegenhed over for naturen. 

TEMPORA MUTANTURBR, NOS 
ET MUTAMUR IN ILLIS (eller: 
Tiderne forandres, og vi forandres 
med dem) 


En af Carls Barks' lange Onkel Joakim-historier: "Tilbage til fortiden" 
(US 16, AA 6-8/61) handler om de forandringer, der uvægerligt følger med 
tidens gang, og om det nyttesløse i at prøve at få tiden til at stå stille. Tiden 
har imidlertid heller ikke stået stille for fortællingen selv. På forunderlig vis 
er US 16 nemlig blevet en levende illustration af tidernes vekslende luner i 
kraft af de besynderlige redaktionelle ændringer, der er overgået den - såvel 
på originalsproget som i den danske oversættelse. Det er nok de færreste 
fortællinger, der kan prale af at beskæftige sig tematisk med et emne, der 
samtidig angår deres egen historie. 


"Tilbage til fortiden" er senest blevet udgivet på dansk i Gutenberghus' 
serie: "Walt Disneys klassikere". Også det amerikanske Whitman forlag 
(Western Publishing Company) har for nylig præsenteret historien som en 
"Uncle Scrooge classic" i serien af Disney-udgivelser med 
fællesbenævnelsen: "A Dynabrite comic", Desuden er fortællingen flere 
gange tidligere blevet udgivet i Western forlagets Gold Key-serie. Det ser 
altså umiddelbart ud som om den pågældende Onkel Joakim-historie 
betragtes som en af de helt oplagte klassikere blandt forlagsfolk. 


Dette indtryk holder dog kun, til man ser, hvordan de forskellige forlag 
har behandlet fortællingen i tidens løb. Der er nemlig noget ret så 
paradoksalt i, på den ene side at betragte historien som klassiker og så på 
den anden side at ødelægge den samme historie ved at forkorte den. Men 
det er netop, hvad både Western Publishing og Gutenberghus har gjort - for 
amerikanernes vedkommende dog ikke i den seneste Whitman-udgave, 


hvor man endelig har taget sig sammen til at præsentere den oprindelige 
historie i dens fulde længde. Men såvel i en Gold Key-udgave fra 1972 som 
i begge Gutenberghus' versioner mangler der en af de oprindelige 21 sider. 


Det helt besynderlige ved de danske udgivelser er imidlertid, at det ikke 
er den samme side, der er klippet bort i de to udgaver! I 
førstegangudgivelsen fra 1961 mangler der en side i historiens slutning, 
mens det i den nye udgave er en side omkring midten, der er klippet væk 
(nemlig den samme side, som manglede i Gold Key-versionen fra 1972). 
Alligevel lancerede Gutenberghus den nyeste udgave som " - en klassisk 
historie fra 1961", selv om det jo rent faktisk slet ikke var versionen fra 
1961, man præsenterede. 


Hvorfor forlaget i 1961 udelod en side i fortællingen får stå hen i det 
uvisse, men en forklaring kan muligvis anes i det forhold, at den udeladte 
side bl.a. viser et slagsmål mellem Anders og Onkel Joakim. Forlagets 
pædagogiske konsulent har måske ment, at det ikke var forsvarligt at vise 
sådan noget for børn, hvem ved? Men uanset baggrunden for den først 
foretagne beskæring af "Tilbage til fortiden" forekommer det totalt 
uforståeligt, at forlaget i anden omgang igen udelader en side. Hensynet til 
børnenes sjæleliv kan i hvert fald ikke være forklaringen på denne 
disposition, da den udeladte scene stort set kun beskriver nevøernes 
efterforskningsarbejde på biblioteket, og da den ovenfor omtalte 
slagsmålsscene jo denne gang er medtaget i øvrigt i en 
pegefingermoraliserende oversættelse, der slet ikke har noget at gøre med 
den oprindelige tekst: 


Det her går Ja - og vi vil da ikke 


snydes for synet af 
en ægte skatkistel 


I voksne råber altid op om, Og hvis I vil høre vores mening, så 
at børn skal lade være med at er alt det med den skat sikkert noget, 
slås - og så slås I selv! Er du I har drømt! 

"After the noble vow you made long ago, you wind up fighting over the 
treasure like a pair of common pirates!" siger en af nevøerne til Onkel 
Joakim, der svarer: "I didn”t make any vows!" med en fin hentydning til en 
tidligere replik. 


ANVWAV, SIMMER DOWN/ THIS WHOLE BUSINESS 
OF BURIED TREASURE COULD BE A SORT OF 
DOUBLE DREAM! 


ASTER THE NOBLE VOW YOU MADE 

Det er i den danske oversættelse blevet til: "I voksne råber altid op om, at 
børn skal lade være med at slås - og så slås I selv! Er du slet ikke flov?" 
Hvortil Onkel Joakim svarer: "Næ, jeg er ej!" Hvor er pointen i dette 
replikskifte henne? Man skulle næsten tro, at det var Brillesmølfen, der for 
en kort bemærkning havde fået ordet i Onkel Joakim-historien. 


For at vende tilbage til udgangspunktet må man vel konstatere, at der 
tilsyneladende ikke er nogen som helst rationel begrundelse for 
Gutenberghus' forkortelse af historien med én side. Pladshensyn kan man se 
bort fra, idet der ud over "Tilbage til fortiden" er en 10-siders Georg 
Gearløs/Onkel Joakim-fortælling samt to 1-siders episoder i det pågældende 
nummer af "Walt Disneys klassikere". Eller med andre ord: ved blot at 
udelade den ene af de små episoder, kunne der være blevet plads til den 
fuldstændige version af hovedhistorien. Udgivelsen må rubriceres på linje 
med en række andre uforklarlige Gutenberghus-udgivelser, og set i 
forbindelse med 1961-versionen af samme historie kan man nok tillade sig 
at betragte "Tilbage til fortiden" som en af forlagets mest mystiske Disney- 
bearbejdninger. Kun "tilrettelæggelsen" af den danske version af "24 carat 
moon" ("Den gyldne måne" i AA 41-42/74) kan siges at være mere 
besynderlig. 


Når dette er sagt, bør det retfærdigvis også nævnes, at Gutenberghus har 
benyttet genudgivelsen af "Tilbage til fortiden" til at få rettet den eklatante 
regnefejl fra 1961, hvor Onkel Joakim dividerer 300 med 30 og får 3 som 
resultat. Med sådan en brøler er det ikke let at se, hvordan Joakim skulle 
være blevet verdens rigeste and. Til gengæld har forlaget holdt fast ved at 
lade historien udspille sig på Portugals og Spaniens kyster i stedet for i Det 
Caribiske Hav. At man så samtidig må acceptere kokospalmerne og de 
indfødtes store mexicanerhatte som naturlige elementer, ser forlaget 
åbenbart ikke som noget problem for læsernes geografiske orientering. 
Hvad Gutenberghus egentlig har ment at opnå ved at flytte handlingen til 
Europa kan man kun gisne om. 


Onkel Joakim-historiens mærkværdige skæbne i forlagshusenes 
uransagelige veje afleder næsten opmærksomheden fra indholdet i 
fortællingen. Men når man er kommet sig af sin forundring, opdager man, 
at "Tilbage til fortiden" faktisk indeholder spændende tematiske elementer, 
der knytter an til Barks' øvrige produktion. Historien adskiller sig ellers fra 
hovedparten af de øvrige historier ved at være en af de meget få, der 
beskæftiger sig med begrebet tid og med en form for tidsrejse. Den historie, 
der ligner den mest, er sikkert "Old California" (DDOS 328), hvor Anders 
og ungerne også bliver transporteret tilbage i tiden. I "Old California" er det 
et kraftigt euforiserende middel, der er anledningen til ”tidsrejsen", mens 


det i ”Tilbage til fortiden" er en hypnotisør, der står for overførslen til en 
anden tidsalder. 

Ingen af stederne er der altså tale om en egentlig tidsrejse, som man 
kender den fra science fiction-fortællinger (og i øvrigt også fra ikke- 
Barks'ske historier med ænderne). Dette forhold er værd at bemærke, fordi 
det peger på noget centralt i Barks' indstilling til begrebet tid. Barks har jo 
ellers ikke noget imod at benytte sig af science fiction-elementer i sine 
fortællinger, hvor rumrejser og materieoverførselsmaskiner næsten er 
dagligdags fænomener. Men tiden viger han altså tilbage fra at manipulere 
med - endda i en sådan grad, at han i "Tilbage til fortiden" må postulere 
eksistensen af reinkarnation for at få historien til at hænge sammen! 


Reinkarnationsteorien bliver selvfølgelig kun lige antydet, den er kun en 
nødvendig gimmick og ikke nogen magtpåliggende sag for Barks 
overhovedet. Men alene introduktionen af den teori, at en hypnotisør skulle 
kunne "løfte folk over i en tidligere tilværelse" virker så tilpas forskruet, at 
man nærmest må opfatte den som Barks' undskyldning for at skrive en 
historie om en tidsrejse uden at behøve at gøre vold på vores normale 
tidsbegreb. Det tidsforskydende euforiserende middel i "Old California" 


fungerer på samme måde: som en omskrivning af science fiction- 
fortællingens tidsmaskine. 


Hvorfor skulle en hypnotisør og et euforiserende stof nu være mere 
acceptable hjælpemidler end en tidsrejse, og hvorfor anvender Barks gerne 
rumraketter m.v. i sine historier, men afstår fra at benytte sig af 
tidsmaskiner? Svaret på spørgsmålene finder man i selve tidsbegrebet. 
Tidens gang er nemlig en irreversibel proces (dvs. en proces, der kun kan gå 
i én retning) og som sådan en urokkelig og umanipulerbar faktor. Den jævnt 
fremadskridende tid er simpelt hen et af de mest konstante naturfænomener 
- helt i modsætning til rummet og materien, som ganske vist er underlagt en 
række love, men som alligevel kan manipuleres og ændres. Hele den 
vestlige civilisations historie er jo faktisk én lang historie om ændringer og 
bevægelser i rum, ligesom den vestlige forskning så godt som udelukkende 
har beskæftiget sig med at påvirke og udnytte materien. Tiden er det 
derimod kun science fiction-forfattere, der har interesseret sig for at 
eksperimentere med. 


Hos Barks går grænsen for manipulationer med vores verdensbillede altså 
ved tidsbegrebet, mens de andre kategorier i naturen, rum og stof, slet ikke 
er underlagt de samme restriktioner. Selv om videnskaben, som vi kender 
den i dag, endnu ikke kan fremvise raketter som dem i Andeby-universet, 
støder selve grundprincipperne bag sådanne raketter ikke an mod 
naturlovene. Tidsrejser derimod ville rokke ved en af hjørnestenene i vores 
verdensopfattelse og ville dermed sætte spørgsmålstegn ved vores tro på et 
ordnet univers, et kosmos. Så er det straks lettere at acceptere et fænomen 
som reinkarnation, der jo er et metafysisk begreb og derfor ikke udgør 
nogen direkte trussel mod et ordnet verdensbillede. 


Camoufleringen af tidsrejsen i "Tilbage til fortiden” hænger tæt sammen 
med fortællingens centrale tema: tidsfølgen som en umanipulerbar naturlov 
og dermed som et ukrænkeligt naturfænomen. Hele historiens pointe 
udspringer faktisk af dette forhold. Der sker nemlig dét i historien, at Onkel 
Joakim og Anders samtidig får kendskab til nogle begivenheder, der 
udspilledes for 400 år siden, og kendskabet til disse fortidige hændelser 
sender dem begge af sted på en hovedkuls skattejagt. 

For Anders' og nevøernes vedkommende bliver skattejagten dog lidt mindre 
hovedkuls derved, at nevøernes efterforskning af sagen i nogle gamle 
historiebøger synes at give projektet en vis mulighed for at kunne lykkes. 
Men som det snart viser sig, er det ikke helt så nemt, som ænderne tror, at 
fravriste fortiden dens hemmeligheder. Såvel Onkel Joakim som Anders og 
ungerne erfarer snart, at det ikke nytter noget at prøve at forcere 
begivenhederne frem uden hensyntagen til naturens love. Eller sagt på en 
anden måde: tidselementet, der jo som ovenfor omtalt er en urokkelig del af 
naturens orden, lader sig ikke manipulere. 


Når Onkel Joakim således tror, at han kan købe sig et forspring på en dag 
for sine mange penge, må han med håndfaste midler belæres om, at penge 
intet kan stille op mod naturens kræfter. 

Et stormvejr ødelægger hans overmodige tro på, at han kan opnå noget ved 
at "handle hurtigt" og ved at have "susende travlt". Over for det tropiske 
stormvejr spiller det ingen som helst rolle, om Joakim kommer én dag før 
Anders, eller om Anders' flyvemaskine bliver forsinket eller helt 
omdirigeret til en anden landingsplads. Naturen lader sig nemlig ikke 
dirigere med og derfor heller ikke tiden. Hvis det passer naturkræfterne at 
lade ænderne vente i tre dage, er der ingen verdens ting, de kan stille op - 
andet end at vente. Onkel Joakim må oven i købet finde sig i at blive holdt 
for nar af naturen, da denne lader en palme vælte ned over den båd, han lige 
har aftalt at leje efter stormvejret. 


Alt i alt er der dog kun tale om en mild form for irettesættelse af de 
obsternasige ænder, der tror de kan sætte sig ud over naturlovene. I en 
anden historie som "Den Flyvende Hollænder" straffes ænderne langt 
hårdere for deres forsøg på at sætte sig op mod naturmagterne. 

I "Tilbage til fortiden" afspilles temaet i en mere afdæmpet form, og man 
kan da heller ikke just påstå, at ænderne har fået nogen særlig indsigt efter 
deres lille lærestreg. Men de har dog måttet erkende, at de ikke uden videre 
kunne gøre brug af deres (tilsyneladende) viden om fortidens 
hemmeligheder. Disse hemmeligheder afsløres først, når tiden er inde til 
det, og ikke når ænderne ønsker det. 


Som et ekstra lille memento til ænderne om tidens egne love og om dens 
u-manipulerbarhed viser det sig efter stormvejret, at det eneste skib, der 
endnu kan sejle, er en model af et skib fra den tid, Onkel Joakim og Anders 
blev hypnotiseret tilbage til. Denne lille finesse ved historien understreger 
det overordnede tema: hvis man vil udforske fortiden, må man alliere sig 
med fortiden; dvs. at hvis man vil afæske naturen en af dens 
hemmeligheder, må man gøre det på naturens egne præmisser. 


Onkel Joakim, Anders og ungerne ankommer altså til skatteøen i samme 
ånd som for 400 år siden, hvor deres tidligere inkarnationer aflagde besøg 
på øen. Dog, helt den samme ånd er der mu ikke tale om, som det fremgår 
af den korte parallelscene, hvor Anders og Joakim krydser sværd/skovle. 
"To the queen" og "Long live the queen" hed det i 1564 (i 
originalversionen), mens det i 1956 lyder lidt mere prosaisk: "To the 


treasure" og "Long live the treasure". Tiden er trods alt ikke gået heit 
ubemærket hen over ændernes værdiorientering. 


Men uanset ændernes ret så jordbundne indstilling er de altså nu omsider 
nået frem til målet: skattekisten. Og her er det så, fortællingens hovedpointe 
ligger, idet det viser sig, at naturens irettesættelse af ænderne slet ikke er 
forbi med stormvejret. Fundet af den 400 år gamle "skat", de indtørrede 
kartofler, er nemlig endnu et led i belæringen om, at man ikke uden videre 
overvinder tidens fremadskriden. Ganske vist førte blikket ind i fortiden 
ænderne frem til en skat - men det viste sig al være en skat, der kun havde 
værdi i den samme fortid. 


Sagt på en anden måde: det lykkedes altså alligevel ikke for ænderne at 
overvinde tidsfaktoren og dermed gå imod en af naturens love. Den viden, 
de så at sige tiltuskede sig ved at betale for et kig ind i fortiden, var kun en 
skinviden - en sandhed med modifikationer. Nøglen til at fortolke de 
begivenheder, de så i fortiden, manglede, og da nøglen til slut blev afsløret, 
viste det sig, at rejsen tilbage til fortiden intet var værd (i hvert fald 
økonomisk). Over for naturlovene kan man ikke vinde. (Det bør vel 
nævnes, at historiens morale modsiges af Hr. Nyrig og fru Plesken, der jo 
faktisk fik noget ud af deres kig ind i fortiden. Men det skal man nok ikke 
lægge andet i, end at Barks havde brug for et argument til at få gjort Anders 
og Onkel Joakim interesseret i at prøve kræfter med naturen). 

Ovenstående gennemgang af "Tilbage til fortiden" har peget på historiens 
lighedspunkter med andre af Barks' fortællinger, ligesom den har 
understreget overensstemmelsen mellem moralen i denne og andre Barks- 
historier. Altid er det naturens overmægtige styrke, Barks fremhæver over 


for menneskeverdenens (andeverdenens) overmodige, men illusoriske tro 
på egen formåen. Og altid bliver de små og i virkeligheden magtesløse 
mennesker/ænder sat på plads af naturelementerne. Men foruden at 
indeholde en ny version af et velkendt tema, rummer "Tilbage til fortiden" 
selvfølgelig meget andet - først og fremmest en god portion humor. Ud over 
de allerede nævnte eksempler kan man f.eks pege på Anders' tidligere 
inkarnations forsøg på at appellere til Joakims tidligere inkarnations 
griskhed, da de begraver skatten. Denne scene er kostelig. Eller man kan 
fremhæve situationen, hvor Joakim snyder Anders, men dækker sig ind 
under den undskyldning, at han skam ikke har lovet Anders noget. Det må 
være en sømand, der levede for 400 år siden, Anders tænker på, og denne 
sømands udtalelser kan Onkel Joakim da umuligt have ansvaret for! 

KOLDKRIGEREN CARL BARKS 


Andebys geografiske beliggenhed er et af de spørgsmål, der er skrevet flest 
artikler om, og især de tyske donaldister har ført heftige debatter om emnet. 
Når netop denne sag har givet anledning til så store meningsforskelle, 
skyldes det, at Barks forskellige steder i sin produktion har givet indbyrdes 
modstridende oplysninger om beliggenheden. Det er umuligt på én gang at 
få alle udsagnene indpasset i en enkelt model, der samtidig er forenelig med 
naturlovene, som vi kender dem. 


WO LIEGT Fortsetzung der 
ere 2 Debatte aus dem HD 4 


Uoverensstemmelserne har da også fået nogle donaldister til at springe 
over, hvor gærdet er lavest, og postulere eksistensen af et parallelunivers, 
hvori der gælder helt andre love end i vores verden. En sådan manøvre 
ignorerer imidlertid det meget væsentlige forhold, at Andeby-samfundet på 
de fleste punkter faktisk ligner vores eget (dvs. det amerikanske) samfund 
stærkt. Sagen er jo den, at Ande-universet er en allegori, og for at en 
allegori skal fungere, er det nødvendigt med en høj grad af sammenfald 
mellem den konstruerede og den reelle virkelighed. Det hører da også til 
undtagelserne, at der ikke er overensstemmelse mellem de enkelte led i 
Barks' værk, og formodentlig er det netop derfor, de åbenlyse modsigelser i 
spørgsmålet om Andebys geografi har kunnet vække en så livlig debat. 














Generelt må man sige, at hele det Barks'ske ande-univers udgør en 
konsistent helhed, hvor såvel miljø- og personskildringen som den 
overordnede struktur og den gennemgående tematik hverken rummer ret 
mange indbyrdes uoverensstemmelser eller afvigelser fra vores egen 
virkelighed. Samtidig bør det tilføjes, at homogeniteten i produktionen ikke 
skal forstås på den måde, at der ikke sker nogen udvikling med serien, og 
heller ikke sådan, at Barks kun opererer med enkle og usammensatte typer. 


Den indre sammenhæng i værket viser sig først og fremmest ved, at 
intrigerne kun yderst sjældent indeholder elementer, der er ude af trit med 
læserens indtryk af ande-verdenen i øvrigt. 


Også med hensyn til Carl Barks' verdensbillede er der tale om en 
bemærkelsesværdig indre og ydre konsistens i produktionen, Andebv er 
altid verdens navle og altings målestok. Her kan man vide sig nogenlunde 
tryg, her hersker lov og orden. Bevæger man sig uden for Andeby, er 
situationen en helt anden. Allerede i nabobyen Gåserød opfører 
indbyggerne sig anderledes, og enhver ved, at man ikke kan stole på en 
Gåserød-borger. Men det virkelige skel ligger, når man bevæger sig uden 
for landets grænser. Herude hersker der kaos, og Andeby-borgeren skal 
være glad, hvis han (aldrig hun!) slipper levende hjem. Der findes ganske 
vist civiliserede steder også uden for Andeby, men de er få og uden særlig 
betydning i Barks' produktion. Stort set er omverdenen hos Barks 
karakteriseret ved eksotiske og uciviliserede lande, hvor de indfødte enten 
er rå barbarer eller ædle vilde. 


I begge tilfælde er der tale om kulturer, der befinder sig på et lavere 
udviklingstrin end Andeby-samfundets (selv om de ædle vilde undertiden 
viser sig at repræsentere en højere moral end Andeby-borgerne). 
Omverdenen er et vildnis, og indbyggerne er reelt eller symbolsk 
jungleboere. 

Dette verdensbillede er ret konstant i hele Barks' produktion, og hvad 
mere er: i modsætning til spørgsmålet om Andebys beliggenhed er det 
foreneligt med en beskrivelse af vores egen verden - vel at mærke set ud fra 
et bestemt politisk ståsted!) Det er helt klart gennemsnitsamerikanerens syn 
på verden under den kolde krig i 50'erne, man præsenteres for hos Barks. 
Under denne synsvinkel er Andeby og omegn naturligvis USA, Guds eget 
land, og den bedst tænkelige af alle verdener. Resten af kloden derimod 
består af junglestammer, sheikdømmer og militærdiktaturer, samt enkelte 
civiliserede lande, først og fremmest de europæiske. Og som den sidste brik 
i puslespillet: slangen i det amerikanske paradis og truslen mod hele den 
frie verden: Sovjetunionen. 


Der er ingen grund til at tro, at synsvinklen ikke er Barks' egen. Det er 
ganske vist sjældent, Barks ligefrem driver åben politisk propaganda i sine 
historier, men det sker faktisk i en række tilfælde, hvor læseren bestemt 
ikke lades i tvivl om de medvirkendes virkelige identitet. Flere af de direkte 
politiserende fortællinger befinder sig da også på Disney-koncernens sorte 
liste over værker, man ikke ønsker genoptrykt. Det er nu nok ikke så meget 
på grund af ideologisk uenighed om indholdet, at historierne er sat i 
skammekrogen. Dispositionen skal snarere ses i forbindelse med 
koncernens salgspolitik, der foreskriver så få holdninger og synspunkter i 


historierne som muligt af hensyn til salget til udlandet. Samtidig skal det 
dog nævnes, at listen over upopulære Barks-fortællinger for nylig er blevet 
halveret fra 16 til 8 - formodentlig for at imødekomme et modsatrettet krav 
fra Barks' tilhængerskare, der gerne ser alle historierne genudgivet. 


Det er især i 3 af de lange Onkel Joakim-historier, man finder Barks' 
utilslørede meningstilkendegivelse angående verdenspolitikken. Det drejer 
sig om historierne "A cold bargain" (US 17), "The swamp of no return" (på 
dansk: "Alene i sumpskovene") (US 57, AA 15-18/66) og "Treasure of 
Marco Polo" (US 64). Af disse er kun den midterste udsendt på dansk - til 
gengæld i to forskellige udgaver! Man kunne nok pege på flere fortællinger, 
hvor den ideologiske stillingtagen ligger meget langt fremme ved 
overfladen. Således rummer en af de korte 10-siders Anders And-historier 
(WDC 114) to skummelt udseende spioner, der hele tiden ledsager deres 
replikker med et: "Down with America”. Hvor mon de kommer fra? 


B fl Il f flå Dér har vi den våbensmugler! 

: før vi ryger i luften! Ander bARS BANE republikken San Bananadors 





Desuden handler både historien: "Kaptajn Skraps hemmelighedsfulde 
skude" (WDC 283, AA 1/65) og den korte Georg Gearløs-episode om 
ønskebrønden (US 25, AA 44/59) om latterlige latinamerikanske 
bananrepublikker (San Bananador!), hvor befolkningen ikke bestiller andet 
end at føre borgerkrig. I disse fortællinger er der dog mere tale om, at Barks 
gør grin med de primitive latinamerikanere, end at han indleder en egentlig 
ideologisk kamp. Holdningen til emnet minder en del om Hergfé's 
beskrivelser af latinamerikanske militærdiktaturer i et par af 
Tintinfortællingerne. 


Anderledes forholder det sig med de 3 ovennævnte Onkel Joakim- 
fortællinger. I den tidligste af dem, US 17 fra 1957, møder man for første 


gang det lykkelige land Brutopia, hvor indbyggerne ikke spiser is! Der 
forlyder ikke noget om, hvorfor indbyggerne ikke spiser is, men det er 
næppe fordi de ikke har lyst til det. Man tager nok ikke meget fejl, hvis man 
gætter på, at det er Brutopias magthavere, der ikke bryder sig om 
befolkningens dekadente isspiseri. Magthaverne i Brutopia har nemlig kun 
én tanke i hovedet: at blive verdens herrer. For at nå dette mål er 
Brutopianerne parat til hvadsomhelst: tyveri, spionage, sørøveri osv. 
Brutopias flag indeholder da også slet og ret en dolk, som klart illustrerer 
landets valgsprog: "Hvad Brutopia ønsker, tager Brutopia." 


( IN BRUTOPIA THE HAPPY PEOPLE DO MOT 
T ACE CREAM! BAH! 


(| BAH! WHAT USE IS THAT M 


TO BRUTOPIAZ 








Sætningen er i øvrigt symptomatisk for Brutopianernes måde at udtrykke 
sig på: de nøjes ikke med at sige: "Vores land", men siger altid: "Vores land 
Brutopia". Ligeledes benævnes Onkel Joakim altid: "rige svin af en and", 
når han tiltales af Brutopianerne. Begge standardvendinger giver indtryk af 
et selvhøjtideligt og humorforladt folk - foruden at de uundgåeligt giver 
associationer til kommunistisk fraseologi. Hvis nogen ellers har været i 
tvivl om Brutopias virkelige identitet, skulle de svulstige fraser og omtalen 
af Onkel Joakim som kapitalistsvin være til at gennemskue: Brutopia er den 
amerikanske koldkrigers forestilling om det russiske samfund. Og det er 
ganske klart, at Barks bestemt ikke ser drømmen om et idealsamfund, hvor 
alle har det godt, virkeliggjort i Sovjetunionen. Det russiske samfund er 
tværtimod for Barks et vrængbillede af paradis: Utopia forvandlet til 
Brutopia. 

"A cold bargain" er en af de historier, der indtil for nylig har været på den 
sorte liste hos Disney. Historien har aldrig været genoptrykt, og den er 
aldrig udsendt i Danmark. Anderledes står det til med den anden lange 
Onkel Joakim-fortælling, hvori Brutopia optræder - og det endda selv om 
Barks i denne nyere fortælling giver et endnu mere usminket billede af 
Sovjetunionen, set med amerikanske koldkrigsøjne. I US 57, "Alene i 
sumpskovene" er det igen verdensherredømmet, den Brutopianske agent er 
ude efter, og igen skyer agenten ingen midler for at nå sit mål. Man 
bemærker i øvrigt, at agenten ikke er den samme som ham, der 8 år 
tidligere forsøgte at narre Onkel Joakim. Men man ved jo nok, hvad der 
sker med personer, der i et totalitært styre som det russiske ikke klarer deres 
opgaver. 

"Alene i sumpskovene" udbygger billedet af Brutopia fra den tidligere 
Onkel Joakim-fortælling. For det første har landet i mellemtiden udskiftet 
sit rigsvåben, så det nu i stedet for en dolk indeholder en dommerhammer 
lagt over kors med et par håndjern. Ligheden med det russiske hammer og 
segl-symbol er umiskendelig, selv i den danske udgave, hvor 
konturstregerne ellers er fjernet fra tegningen af våbenskjoldet. Videre 


hedder det om Brutopia, at landets arbejdsminister kun venter på en 
lejlighed til at tvinge befolkningen til at arbejde i svovlminerne (læs: 
minerne i Sibirien). Det kan ikke undre, at det for en amerikaner ser ud som 
om folk i Brutopia ville være bedre tjent med at miste hukommelsen: "Folk 
i Brutopia ville såmænd være meget gladere, hvis de ikke kunne huske, 
hvem de var!" 

Det er dog ikke bare befolkningen, som har problemer i et diktatur. Heller 
ikke magthaverne eller dem, der støtter magthaverne, kan vide sig sikre 
imod at lide samme skæbne som resten af befolkningen. Det er denne 
sandhed, der pludselig går op for den Brutopianske agent, da han står med 
vidundermaskinen i hånden: "Øh - sæt nu min regering fandt på at 
forvandle mig til en abekat?!" Diktaturer er jo netop kendetegnet ved deres 
manglende retssikkerhed, og det er først og fremmest denne pointe, Barks 
har villet have frem i sit lille politiske lærestykke. 


I diktaturstaten kan man ikke stole på andre end sig selv, og det er da også 
denne konklusion, agenten er nået frem til i slutningen af historien. Hans 
logiske handlemåde bliver derfor, i følge magtens egen absurde logik, at 
gøre sig selv til verdens herre uden hjælp fra andre. Det er han så i fuld 
gang med, da han ved et tilfælde bliver standset af Onkel Joakim - men man 
bemærker, at "tilfældet" er logisk integreret i fortællingens indre struktur. 
Barks' historier er næsten altid konstrueret, så begivenhederne følger af en 
indre fortællemæssig nødvendighed, og så konflikterne ikke bare løses ved 
hjælp af en udefra kommende deus ex machina. 


Man kan undre sig over, at "Alene i sumpskovene" er udsendt i Danmark 
og ikke den betydeligt mindre sovjetfjendtlige "A cold bargain". Endnu 


mere besynderligt forekommer det dog, at "Alene i sumpskovene" siden 
præsentationen i Anders And-bladet i 1966 er blevet genudgivet i Danmark 
- nemlig i bogen ”Den store Rip, Rap, Rup" fra 1980. Her bringes historien 
uden nogen form for formildende forord, som man f.eks. har set det ved 
udgivelsen af nogle af Hergé's politisk ladede Tintin-fortællinger. 
Genudgivelsen af Onkel Joakim-historien svarer i øvrigt ideologisk nøje til 
versionen fra 1966, selv om den kunstnerisk befinder sig på et helt andet 
niveau. 


Hvis man ser på tidspunktet for de to udgivelser: 1966 og 1980, får man 
ikke noget svar på, hvorfor netop denne fortælling har fået lov til at passere 
uantastet gennem forlagets ellers ret så effektive ideologifiltreringsanlæg. 
Hverken i 1966 eller i 1980 havde Danmark noget særligt udestående med 
Sovjetunionen - ja, der var vel endda en kraftig opblødning i gang i østvest- 
forholdet omkring 1966 efter Khrustjevs afspændingsfremstød nogle år 
tidligere. 

Heller ikke besættelsen af Afghanistan i 1979 kan vel i sig selv siges at 
være begrundelse nok for en genopblussen af den kolde krig i 
tegneserieregi. Det er derfor umiddelbart svært at få øje på nogen direkte 
samfundsmæssig sammenhæng med de to udgivelser af Brutopia- 
fortællingen i Danmark. 


Hvad angår tidspunktet for udgivelsen af de to Brutopia-fortællinger på 
originalsproget, er det lettere at få øje på forbindelsen til den samtidige 
politiske situation. I 1957 var den kolde krig fortsat på sit højeste: 
afspændingspolitikken var endnu ikke kommet i gang, og amerikanerne var 


stadig stærkt præget af Koreakrigen i begyndelsen af 50'erne. I 1965, da US 
57 blev udgivet, var man ganske vist begyndt at føre nedrustningssamtaler; 
men dels havde Khrustjevs afgang som præsident efterladt et tomrum af 
usikkerhed om fremtiden, og dels stod Cubakrisen i 1962 stadig frisk i 
mange amerikaneres erindring. For den almindelige amerikanske 
statsborger var Cubakrisen jo ligefrem det endelige bevis på Sovjetunionens 
ønske om at opnå verdensherredømmet - og denne tankegang kunne Barks 
fuldt ud erklære sig enig i. 


Endelig var USA omkring 1965 på vej ind i et stadig dybere engagement i 
Vietnamkrigen - det store korstog mod verdenskommunismen. Og netop om 
Vietnamkrigen handler den tredje direkte politiserende Onkel Joakim- 
fortælling. "Treasure of Marco Polo" stammer fra 1966 og foregår i det 
borgerkrigshærgede Unsteadystan. Den ene part i borgerkrigen består af de 
uniformsklædte revolutionstropper under anførsel af kaptajn Vhiper (!) og 
general Rhat (!!). Soldaterne i revolutionshæren er en samling brutalt 
udseende typer, der kun tænker på at ødelægge og smadre. 


8 THESE 
(9) ONE 
Wa :CAN STOP MÆ, BEEG RHAT, . 
FROM. TAK! 
UNSTEADYSTA 





Hvis læseren ikke allerede har gættet, hvem denne hær repræsentererkan 
soldaternes forkærlighed for vendinger som "arbejdernes paradis" og "vores 
lykkelige folk" måske være en hjælp. Fraserne afslører hærens 
kommunistiske tilhørsforhold, og episoden med soldatens vrede over det 
dårlige ur fra "arbejdernes paradis" fortæller klart, hvad Barks mener om 
forholdene i paradiset: ikke engang ure er man i stand til at få til at fungere 
ordentligt i Sovjetunionen! 

Revolutionshæren er altså den ene part i Unsteadystans borgerkrig - men 
hvem er den anden part? Modstanderne er paradoksalt nok mest 
iøjnefaldende ved deres fravær. De eneste personer, der optræder i historien 
ud over de revolutionære soldater, er nemlig civilbefolkningen samt landets 
"retmæssige" fyrste, Prince Char Ming (!) Regulære regeringsstyrker ser 
man ikke noget til, ligesom de amerikanske tropper glimrer ved deres 
fravær. Unsteadystan fremstår på denne måde som et forsvarsløst og hærget 
land, hvor det især er civilbefolkningen, der lider under de revolutionæres 
fremfærd og de hastigt skiftende regimer. Men selv soldaterne i 
revolutionshæren er ved at have fået nok efterhånden. 


Ved først givne lejlighed vender soldaterne nemlig våbnene mod deres 
overordnede for at sætte en stopper for de "tåbelige" revolutioner. For, som 
de udtrykker det: "Nu synes vi, det ville være rart for Unsteadystan at få en 
konge igen - lige som i de gøde gamle dage!" 

Sådan ser altså det Vietnam ud, som Barks vil fremmane for læseren: et 
ulykkeligt land, tyranniseret af nogle få galninge, der med revolutionen som 
påskud kun er ude på selv at få mere magt. Befolkningen i landet er skræmt 
og terroriseret og længes kun efter fred. Og bag de voldsomme 
krigshandlinger aner man tilstedeværelsen af endnu en impliceret part, 
nemlig Sovjetunionen, som støtter revolutionshæren med våben og 
material. Til denne beskrivelse knytter sig imidlertid endnu et moment, 
inden fortællingens Vietnam-billede er fuldstændigt: ændernes 
tilstedeværelse i landet! Ænderne ankommer til Unsteadystan på den 
"retmæssige" herskers opfordring, og de er stærkt impliceret i 
revolutionshærens fald og kongedømmets genoprettelse. Men denne rolle i 
borgerkrigen svarer vel i virkeligheden ret præcist til den rolle, 
amerikanerne i den virkelige Vietnamkrig ønskede at optræde i: rollen som 
demokratiets vogtere over for det kommunistiske diktatur. 


Læst på denne måde bliver fortællingen et godt eksempel på den 
amerikanske selvforståelse i midten af 60'erne. Det er måske ikke tilsigtet 
fra Barks' side, at ændernes medvirken i historien giver den en helt anden 
og mere virkelighedsnær dimension, end den ville have haft uden ænderne. 
Sandsynligvis er det kun "afsløringen" af de kommunistiske styrkers 
dobbeltmoral og hykleri, Barks har haft i tankerne, da han lavede historien. 
Men den er bestemt ikke blevet mindre spændende på grund af ændernes 
indblanding i Unsteadystans interne anliggender. 


De tre lange Onkel Joakim-historier indeholder naturligvis meget andet 
end de ovenfor skitserede politiske overtoner. Først og fremmest er 
fortællingerne jo, som alle Barks' fortællinger, humoristiske perler og 
fortælletekniske mesterværker. Men dét, der adskiller netop disse historier 


fra hovedparten af Barks' produktion, er lige så selvfølgeligt deres eksplicit 
politiserende udformning. I disse tre fortællinger finder man tydeligere end 
det normalt er tilfældet i tegneserieverdenen en bestemt epokes bevidsthed 
og selvbevidsthed dokumenteret. Historierne antager i kraft af deres 
eksemplariske fremstillingsform karakter af kildemateriale. Hvis man vil 
vide noget om, hvordan amerikanerne under den kolde krig opfattede 
Sovjetunionen og kommunismen, er de tre Onkel Joakim-fortællinger ikke 
det værste sted at begynde. Bl.a. derfor, men også fordi historierne er 
fuldblods Barks-materiale, kunne man ønske, at de blev udgivet på dansk i 
deres oprindelige form - f.eks. i Gutenberghus' (Serieforlagets) nye 
albumrække med udvalgte værker af Carl Barks. 

Sammen med en række andre relevante historier kunne de tre Onkel 
Joakim-fortællinger passende præsenteres under titlen: "Den politiske Carl 
Barks". Et oplagt valg til en sådan udgivelse ville desuden være den korte 
Anders And-historie, hvori Onkel Joakims penge spredes over hele landet 
af en hvirvelvind, så alle pludselig bliver rige. Historiens pointe er, at folk 
har en meget forskellig indstilling til penge og arbejde. Hvor flertallet straks 
smider, hvad de har i hænderne for at nyde livet, fortsætter Onkel Joakim 
med at slide hårdt i det på sin bondegård. Inden længe har han da også fået 
sine penge tilbage igen ved at sælge sine arbejdsprodukter til skyhøje priser. 


Fortællingen er udformet som et lille lærestykke om den liberalistiske 
økonomis mekanismer. Onkel Joakim inkarnerer her de klassiske 
amerikanske dyder: arbejdsomhed, nøjsomhed og forretningstalent, og 
historien fortæller, at det er på grund af disse egenskaber, Joakim er blevet 
så rig, som han er. Historien udtrykker uden tvivl Barks' dybeste politiske 
overbevisning og kan ses som en form for programerklæring: det 
kapitalistiske USAs credo. Fortællingen er en af Barks' kendteste og 
samtidig en af hans mest ideologisk ladede, og derfor selvskreven til en 
politisk an(d)tologi som den foreslåede. 

Barks har tit benyttet elementer fra sagn og legender i sine fortællinger, 
men det er ikke så ofte, han har gjort brug af folkeeventyrets karakteristiske 
stiltræk. I en af de lange Onkel Joakim-historier, "Den gyldne flod" (US 22, 
AA 46-48/63) fra 1958, har han imidlertid på flere forskellige måder 
indarbejdet eventyringredienser i handlingen, og det er der kommet en af de 
mest velkomponerede og gennemarbejdede Barks-historier ud af. "Den 
gyldne flod" rummer både træk fra det egentlige folkeeventyr, specielt i 
forbindelse med fortællingens struktur, og elementer fra kunsteventyret, 
især når det drejer sig om udformningen af fortællingens tematiske indhold. 
Disse bestanddele har Barks flettet sammen til en organisk helhed, og 
ligesom det er tilfældet med en række andre Barks-fortællinger kan "Den 
gyldne flod" læses med udbytte på flere forskellige niveauer. Et andet 
nærliggende eksempel på en sådan historie med flere læseniveauer er "Den 
Flyvende Hollænder", der er lavet året efter "Den gyldne flod" - en absolut 
glansperiode i Barks karriere. 


"Den gyldne flod" falder umiddelbart i to klart adskilte dele: side 1-9, der 
foregår i og omkring Onkel Joakims pengetank, og side 10-26, der er 
henlagt til naturområdet ved den gyldne flod. Den første del fungerer som 
en introduktion til persongalleriet og til historiens specifikke 
problemkompleks. Desuden har optakten en betydning på det tematiske 
plan som et humoristisk forstudie til selve hovedhandlingen - en etude i et 
lettere toneleje end den efterfølgende symfoni. Fortællingens anden del 
indeholder så den egentlige gennemspilning af de motiver, der kun lige blev 
antydet i optakten, og det er denne anden del, der overhovedet gør det 
muligt at læse introduktionsdelen som andet og mere end et morsomt 
intermezzo. Det er i historiens sidste 17 sider, Barks fremlægger sit 
budskab, dels via den direkte aflæselige morale og dels via den immanente 
tematik i handlingsgangen. De sidste 17 sider kan sagtens læses uden de 
første 9, mens det omvendte næppe er tilfældet. 


Den eksplicitte intrige i "Den gyldne flod" består i, at Anders og nevøerne 
prøver at få Onkel Joakim til at give et bidrag til en legeplads. Dette 
forehavende viser sig imidlertid at være lige så vanskeligt som at "vride en 
soft ice ud af en regnebog" på grund af Joakims nærighed. Men Anders og 
ungerne lader sig ikke slå ud, og det er deres ihærdige insisteren på trods alt 
at gennemtrumfe projektet, der udgør den røde tråd i resten af fortællingen. 

Sideløbende med denne handling rummer fortællingen en moralsk debat 
om egenkærlighed kontra uselviskhed. I dét eventyr, Rup på side 11 læser 
højt for Onkel Joakim, hedder det, at uselviskhed altid vil blive belønnet i 
den sidste ende, mens egenkærlighed straffes. Sådan en morale har Joakim 
kun foragt til overs for: "Sådan er det altid med eventyrene, Rup, men i 
virkeligheden er uselviskhed den sikreste vej til at gå fallit!" Der kommer 
ingen god fe og forærer en et vandfald af guld, hævder Onkel Joakim: men 
hans udsagn dementeres straks af begivenhederne: det nærliggende 
vandfald begynder at løbe med guld! Hele resten af fortællingen er nu 
udformet som en grundig dementi af Onkel Joakims livsfilosofi: 
egenkærlighed bærer faktisk straffen i sig selv, mens uselviskhed belønnes, 
lyder den opbyggelige morale i historien. 


Dette budskab er jo ikke nyt, og det er da også først og fremmest måden, 
det formidles på, der gør historien interessant. Barks har valgt at tage 
udgangspunkt i et gammelt folkeeventyr med den ovenfor anførte enkle 
morale og derefter vise moralens gyldighed i praksis. Men når det indlagte 
eventyr ikke bare kommer til at fremstå som et påklistret indfald med det 
ene formål at lede læseren på sporet af fortællingens morale, skyldes det, at 
Barks går videre end til blot at overtage eventyrets afsluttende budskab . 
Barks har nemlig indarbejdet selve eventyrets fremstillingsform i sin 
fortælling og har dermed underbygget det moralske budskab strukturelt. For 
når eventyrets fortællemæssige love gentages af virkeligheden (dvs. 
ændernes virkelighed), er der vel grund til at tro, at også moralen er 
gældende i denne virkelighed. Budskabet bliver helt enkelt stærkere, fordi 
læseren med sine egne øjne er vidne til en parallel-version af eventyret om 
"Kongen af den gyldne flod". 


Hvad er det da for virkemidler, Barks har brugt for at give sin historie et 
præg af folkeeventyr? I første række er det gentagelsesprincippet, og frem 
for alt er det den magiske 3-tals-lov, der går som en ledetråd igennem hele 
fortællingen. Det gælder både for introduktionsafsnittet og for 
hovedafsnittet. I optakten gør Anders 3 forsøg på at få Onkel Joakim til at 
punge ud med de tyve kroner til ungernes legeplads. I hovedafsnittet beder 
Anders og ungerne ligeledes Onkel Joakim om penge 3 gange. 3 gange 
løber vandfaldet med guld, og 3 gange bliver Joakim snydt for guldet. Den 
sidste gang, vandfaldet narrer Joakim, sker det desuden i 3 etaper. 

Hver gang er begivenhederne 3-leddede, og oftest er der tale om en 
gradvis intensivering af indholdet i det forløb, der gentages. Det gælder især 
de episoder, hvor vandfaldet snyder Onkel Joakim. Her eskalerer 
begivenhedsforløbet fra et i første omgamg ret uskyldigt optrin til en 
kædereaktion af katastrofale hændelser. Men den langsomme optrapning 
forekommer også andre steder i fortællingen, f.eks. i forbindelse med Onkel 
Joakims gradvise nærmen sig guldet i det gyldne vandfald: fra kun at se det 
på afstand, over berøringen af det, til den endelige besiddelse af det til slut. 


Tretals-loven og specielt den stigende tretals-lov er elementer, der 
tydeligere end noget andet karakteriserer folkeeventyret. Men tretals- 
princippet er ikke det eneste eventyrtræk i "Den gyldne flod". Også 
konfrontationen mellem modsætningspar er et af de fænomener, der specielt 
kendetegner folkeeventyret, og dette modsætningsprincip finder man flere 
steder i Barks' fortælling. Et af de mest brugte modsætningspar i 
folkeeventyret er rig over for fattig, og det er også en gennemgående 
modsætning i "Den gyldne flod". I en enkelt scene har Barks ligefrem taget 
modstillingen af rig og fattig som udgangspunkt for en mediebevidst parodi 
over en klassisk folkeeventyrsituation - nemlig i det indslag, hvor Anders 
forklædt som fattig skal lodde dybden af Onkel Joakims omvendelse fra 
nærig til gavmild. Her spiller Barks på læserens kendskab til eventyret som 
genre, samtidig med at episoden indgår i selve historiens overordnede 
fortællestruktur. 

Ved siden af modsætningsparret rig/fattig kunne man pege på par som 
arbejde over for leg, eller tørke over for væde - begge væsentlige 
modsætninger i den tematiske læsning af fortællingen. Modsætningsloven 
er sammen med tretals-loven de vigtigste indikatorer på, at man har med et 
folkeeventyr at gøre, og begge regler har Barks i rigt mål indarbejdet i sin 
historie. Strukturelt er der derfor slet ingen tvivl om, at historien bevidst er 
komponeret som et folkeeventyr, og formålet med dette kunstgreb er lige så 
klart et ønske om at vise overensstemmelsen mellem virkelighedens og 
eventyrets sandhedsværdi. 


Læst som en parafrase over folkeeventyret som genrefænomen er "Den 
gyldne flod" en veloplagt fortælling med et klart formidlet budskab. Der er 
dog ingen grund til at blive stående her. Som så ofte før og siden har Barks 
konstrueret sin historie, så den kan læses på flere niveauer, og bag ved den 
mere iøjnefaldende moralegennemspilning løber en overordnet tematik. Det 
drejer sig om mødet mellem de to modsatrettede størrelser, natur og kultur 
et modsætningspar, der ikke blev nævnt ovenfor, men som er konstituerende 
i hele Barks' forfatterskab. 


Natur/kultur-modsætningen er væsentligere end de øvrige 
modsætningspar, men optræder ofte sammen med et eller flere af dem, 


således at hver side i parret forbindes med bestemte egenskaber eller 
kvaliteter. I "Den gyldne flod" er det især begreberne leg og arbejde, der er 
knyttet til de to poler i dualiteten. Som man måske kan forestille sig, er 
legen forbundet med natur-siden, mens arbejdet er kædet sammen med 
kultur-siden. Størrelserne er som altid hos Barks absolutter - der er tale om 
uforenelige modsætningsforhold, som kun kan bringes til ophør ved den ene 
parts kapitulation. 


Hvordan er da den konkrete udformning af natur/kultur-konflikten i "Den 
gyldne flod"? Temaet præsenteres faktisk allerede i selve 
indledningsbilledet til fortællingen. Her ser man Onkel Joakim stående i 
pengetanken, mens han bekymret kigger ud over sine rigdomme: "Er det 
dog ikke skrækkeligt, som mine pengesedler skrumper ind i tørt vejr! Det 
piner mig!" 


Waur DØSNEWS E- Er det dog ikke skrækkeligt, 


FE: som mine pengesedler 
(ONS GL ls skrumper ind I tørt vejr! 
a … g Det piner mig! ' 


DEN 
GYLDNE FLOD 





Joakim introduceres med det samme som en ægte repræsentant for et 
materialistisk og pengefikseret samfund, hvor man ligefrem måler sin 
rigdom i metermål! Bulldozeren i baggrunden understreger sammenhængen 
mellem en teknikafhængig kultur og Onkel Joakims pengeindsnævrede 
verdensbillede. Også de kæmpemæssige ståldragere i loftet medvirker til at 


placere Joakim som repræsentant for en kold og hård forretningsverden, en 
udartet og livsfjendtlig civilisation. 


For en sådan bevidsthed må det naturligvis virke som en ulykke og en 
udfordring, at pengene som det synlige bevis på rigdommen skrumper ind i 
tørt vejr. Selv om Onkel Joakim intellektuelt udmærket er klar over, at der 
er lige så mange penge som før, piner det ham alligevel at være vidne til 
den tilsyneladende tilbagegang. Joakim kan ikke affinde sig med dét 
naturfænomen, der får symbolet på hans kulturbeherskelse: pengene, til at 
svinde ind. I stedet for at acceptere tørken som et naturligt og uafvendeligt 
fænomen, begynder han straks at udtænke strategier til at imødegå den. 
Bolden er dermed givet op, og konfrontationen mellem historiens to 
modpoler, naturkræfterne kontra Onkel Joakim, kan begynde. Alt sammen 
antydningsvis udtrykt via et enkelt billede! 


Efter præsentationen af det grundlæggende modsætningspar introduceres 
de øvrige medvirkende i fortællingen: Anders og nevøerne. Samtidig 
præsenteres det modsætningsforhold, som har umiddelbar tilknytning til 
fortællingens eksplicitte intrige, men som også fungerer som tematisk 
modsætningspar: leg kontra arbejde. Det er nemlig en legeplads, Anders og 
ungerne skal bruge penge til, og netop dette forhold virker som en rød klud 
på Onkel Joakim. Leg er jo en helt igennem unyttig og uprofitabel 
foreteelse set ud fra Joakims ekstremt forretningsmæssige synspunkt, og 
derfor må Onkel Joakim ifølge sin repræsentative funktion i fortællingen 
nødvendigvis tage afstand fra legepladsen. Legen antager således 
symbolkarakter og indgår som led i den tematiske struktur. 


Siden det er ænderne, der står som fortalere for legepladsen, ser det 
umiddelbart ud som om de dermed straks placerer sig i forhold til de 
overordnede modsætningspar. Men helt så enkelt forholder det sig ikke. 
Ganske vist er det også ungerne, der i indledningsafsnittet finder på en 
metode til at komme overens med den genstridige natur. De indser nemlig 
med det samme, at over for et naturfænomen som tørke hjælper kun et 
andet naturfænomen, nemlig damp. Ved at lade to modsatrettede 
naturkræfter udligne hinanden skulle det kunne lade sig gøre at opretholde 
status quo. Der er afgjort mere fornuft i denne strategi end i Onkel Joakims 
forsøg på at overvinde tørkens skader ved en endnu kraftigere insisteren på 


afkald og sparsommelighed. Det ser derfor ud som om ungerne har god 
kontakt med naturmagterne, eller i hvert fald forstår at kontrollere dem. 
Men som det videre handlingsforløb snart demonstrerer, lader 
naturkræfterne sig ikke styre af fiffige indfald. 





…. når I har gjort bendestariden i NRA Fra den kedel fører der jo et damp- 

Ideen med at lede damp ind i pengetanken er nemlig ikke nogen bæredygtig 
løsning, men kun et såkaldt "teknisk fix" - en løsning af et særdeles snævert 


mål ved et teknisk indgreb, der imidlertid er så effektivt målrettet, at 


helheden i problemstillingen ganske overses. En sådan teknisk løsning af et 


specifikt problem er karakteristisk for den vestlige kulturkreds i dette 


århundrede, men det er en strategi, der bare på lidt længere sigt er farlig for 


den samme kultur, set i en større naturmæssig sammenhæng. Ved det 
tekniske fix rokkes der nemlig ved den skrøbelige balance, som resten af 
kulturen er afhængig af, hvorved man kun opnår at skabe nye og større 
problemer. 


Hihil Jeg begynder at føle au Ah - alt det med den abe fik mig 
mig meget bedre tilpas! Aa til at glemme at lukke for dampen! 





Således også med ungernes tekniske fix i "Den gyldne flod". Selve ideen 
med at lade to naturkræfter ophæve hinanden er der ikke noget i vejen med 
- vel at mærke, hvis udførelsen af den foregår under nøje overvågning og 


uden at gå til ekstremer. Overholdes disse forholdsregler imidlertid ikke, 
viser det tekniske fix' farlighed sig netop igennem problemer, der er meget 
større end de oprindelige. Det må næsten siges at være en invitation til 
sådanne nye problemer at sætte selve den materialistiske kulturs 
inkarnation, Onkel Joakim, til at overvåge det tekniske fix, og ulykken lader 
da heller ikke vente på sig: pengetanken eksploderer på grund af 
damptrykket. I stedet for at stå med nogle indskrumpede pengesedler har 
Onkel Joakim fået et meget større og reelt problem på halsen, fordi han 
faldt for fristelsen til at gøre brug af det ukontrollerede tekniske fix. 


Uden de store anstrengelser har naturen således med al ønskelig 
tydelighed bevist sin overlegenhed over for kulturens, dvs. den 
materialistiske civilisations, formåen. Lærestregen rammer naturligvis 
Onkel Joakim, fordi det er ham, der repræsenterer kultur-siden i 
fortællingen. Men man bemærker, at Anders' og ungernes rolle i forløbet er 
ambivalent. Ganske vist repræsenterer de legen og dermed en del af natur- 
siden på det tematiske plan. Men samtidig står de for en lovlig overmodig 
og typisk materialistisk tro på egne evner i forhold til naturkræfterne. 
Denne holdning kan ikke accepteres i den tematiske konfrontation, hvorfor 
ænderne må afstraffes på linje med Onkel Joakim - dog i en langt mildere 
form. 


Hele den ovenfor skitserede gennemspilning af natur/kulturmodsætningen 
finder sted i løbet af optaktafsnittets 9 sider. Som tidligere omtalt er disse 
sider imidlertid kun forspillet til den egentlige konfrontation mellem natur 
og kultur, og når man i det hele taget får øje på det tematiske indhold 
imellem alle slapstick-løjerne i de første sider, skyldes det primært 
hovedafsnittets klare fremlæggelse af historiens grundtanke. Det er det 
samme forløb, der udspilles i de to dele, men hvor naturkræfterne måske 
kan være svære for læseren at identificere i optakten, er der ingen tvivl om 
deres tilstedeværelse i hovedafsnittet. De sidste 17 sider foregår i naturen 
og på naturens præmisser. Det er her, Onkel Joakim skal have sin 
lærestreg, så han (og læseren) virkelig forstår, at der er tale om en lærestreg. 
Ud fra denne synsvinkel kan de første 9 sider opfattes som naturens 
tilrettelæggelse af begivenhederne, så den møder kulturrepræsentanten på 
sin egen hjemmebane, hvor den kan diktere betingelserne bedre end i 
Joakims golde pengeverden. 

Naturkræfternes centrale symbol i hovedafsnittet er naturligvis det gyldne 
vandfald. Valget af et vandfald, der flyder med guld, som historiens akse 
kan ses som endnu et udslag af Barks' ønske om at lave sit eget 
folkeeventyr. Introduktionen af et fantastisk fænomen, der efterhånden 
lades med symbolværdi, er et kendt eventyrtræk, specielt når fænomenet 
har noget med guld at gøre. Dog må man nok sige, at en så konsekvent og 
betydningsbærende symbolgenereren som den, Barks lægger for dagen i 
skildringen af guld-vandfaldet, er sjælden i det oprindelige folkeeventyr. 
Den hører snarere kunsteventyret til, hvor den navngivne forfatter arbejder 
på at få såvel den gennemgående tematik i eventyret som eventyrets 
fremstillingsform til at gå op i en smukt ciseleret højere enhed. 


Det er det reneste, fineste guldstøv, 
som er blandet i vandet! Det kan jeg 











Det er altså mellem vandfaldet og ænderne (først og fremmest Joakim), 
den afgørende kamp skal stå. Allerede ved en formalistisk betragtning af 
historien fremgår dette tydeligt. Det viser sig nemlig, at i de 4 tilfælde, hvor 
den faste sidekomposition med 8 billeder pr. side brydes, drejer det sig om 
billeder, der inden for den samme ramme viser de to stridende parter. Første 
gang, det sker, er parterne langt fra hinanden, og situationen er i ro (side 


10). Næste gang sidekompositionen brydes til fordel for et billede i 
dobbeltstørrelse er indslaget, hvor Joakim løber mod guldvandfaldet. Der er 
nu ved at ske en tilnærmelse mellem parterne (side 13). Derpå går der 10 
sider, inden den stabile billedside igen kommer ud af ligevægt, og denne 
gang sker det via et billede af tre gange normal størrelse (side 23). Det 
drejer sig om den helt centrale situation i fortællingen, hvor den afgørende 
konfrontation mellem Joakim og vandfaldet finder sted. Endelig er 
historiens afsluttende billede af ænderne stående i vandfaldet større end de 
øvrige, hvilket dog nok lige så meget hænger sammen med 
symmetriforhold som med billedindholdets væsentlighed. Billedet fungerer 
nok primært som modvægt til det store indledningsbillede. 


De 4 brud på sidekompositionen er altså alle centreret om de 
an(d)tagonistiske parter i den overordnede struktur. De 4 billeder i 
overstørrelse rummer ligefrem i skematiseret form hele fortællingens 
tematiske indhold: fra Joakims indledningsvise foragt for naturen, over hans 
begær efter guldet i vandet, til vandfaldets afstraffelse af Joakim, inden den 
endelige forsoning mellem parterne. Dette forløb er også i store træk 
forløbet i selve fortællingen, så det er ikke tilfældigt fra Barks' side, at han 
har placeret sine billedsidebrud netop her. 


Hvis man går fra den formalistiske analyse til en egentlig 
indholdsanalyse, finder man som antydet det samme forløb som i de 4 store 
billeder. Indledningen til hovedafsnittet ånder fred og ro, men den 
harmoniske stilhed i naturen er en tilstand, Onkel Joakim overhovedet ikke 
forstår at værdsætte. For ham er naturen ikke i sig selv en kilde til glæde. 
Kun hvis han kan bringe naturen på vareform, har den nogen mening for 
ham, og det kan han kun igennem arbejde. Arbejdet kan f.eks. gå ud på at 
samle brænde eller at fange fisk, vel at mærke med videresalg for øje! I 
begge tilfælde forlenes arbejdet altså med nogle kvaliteter, der knytter det 
til Onkel Joakims pengefikserede samfund, dvs. til kultur-siden i 
natur/kultur-modsætningen. 


I andre sammenhænge har Barks ellers netop fremhævet arbejdet som det 
positive ideal (f.eks i WDC 126, AA 9/51), så det kan forekomme underligt 
at se det placeret sammen med den negativt ladede kultur i "Den gyldne 
flod". Årsagen skal imidlertid findes i karakteren af det omtale arbejde: det 


drejer sig for Onkel Joakim om et profitmotiveret arbejde, og pengebegær 
som drivkraft rangerer lavt i Barks' anseelse. Det er kun det naturlige 
arbejde, dvs. det arbejde, der er nødvendigt for at skaffe mad på bordet, 
Barks fremstiller som idealet. 


Onkel Joakim personificerer altså konstellationen af kultur, pengejagt og 
glædesløst arbejde, og det er i kraft af denne rolle, han straffes i 
konfrontationen med naturen, personificeret i vandfaldet. Afstraffelsen 
starter som et ret harmløst drilleri fra vandfaldets side: Onkel Joakim får 
lige lov til at se det guld, han begærer så voldsomt, inden det forsvinder 
igen. Drilleriet følger umiddelbart efter Joakims proklamering af sit 
kræmmeragtige forhold til naturen og fungerer som vandfaldets svar på 
udtalelserne. 


Der skal dog skrappere midler til, før Joakim forstår meningen. Kort efter 
det første skuffende møde med guldet i vandfaldet viser Joakim igen sin 
holdning til naturen. Han går ned til floden for at fange fisk - og han gør det 
ikke for fornøjelsens skyld: "det er ikke afslapning, men arbejde!" 
Vandfaldets reaktion lader ikke vente på sig. Det flyder med guld, næsten 
inden Joakim har talt ud, og denne gang fortsætter guldstrømmen i længere 
tid. Joakim når således at få fyldt sin hat med gyldent vand, inden guldet i 
vandfaldet igen er borte. 


Nu må du da nok kunne undvære de af Vandfaldet larmer sådan, at jeg ikke 
tyve kroner til hjælp til Grønspætternes kan høre, hvad du siger — og 
legeplads, ikke også, onkel? tyve kroner er mange 


En af de sorte sten Det er meget værre, 


øverst i vandfaldet  (/ at det ikke er noget 
blev så age! gen- uguldfald” 
em min hat! 





Onkel Joakims tilsyneladende held er dog blot endnu et led i vandfaldets 
udspekulerede irettesættelse af kulturrepræsentanten, og denne gang er der 
mere alvor bag reprimanden. Med en utrolig træfsikkerhed sender 
vandfaldet en sten lige ned gennem hatten, så guldet løber ud og forsvinder 
i floden. Ud over drilleriet ligger der også en trussel bag naturens aktion 
denne gang, og man bemærker, at det netop er symbolet på pengemagten, 
den høje kapitalisthat, vandfaldet er ude efter. 


Men selv efter denne tilrettevisning er Joakim ikke parat til at ændre 
holdning. Tværtimod at give op går han i rette med vandfaldet og prøver at 
true det til at udlevere guldet. Da det ikke lykkes, forsøger han en anden 
strategi. Han forsøger at narre vandfaldet ved at foregive at have ændret 
sindelag og derefter på farisæisk vis udbede sig lønnen for sin gode 
handling. Men nu bliver det for meget for vandfaldet. Naturen lader sig 
hverken kommandere med eller bestikke, så over for en stædighed som 
Onkel Joakims hjælper kun direkte anskuelsesundervisning. 


Denne gang sender vandfaldet ikke noget guld, men derimod endnu en 
velrettet sten, som ødelægger Joakims opsamlingskar. Derefter lader Barks 
med en fin hentydning til Ægyptens ti plager Onkel Joakim blive 
oversvømmet af en hel koloni af frøer, der er blevet gjort hjemløse af en 


tredje velrettet sten. Og endelig, som den ultimative afstraffelse begraver 
vandfaldet Joakim i et veritabelt skumbad. Man kan opfatte det som et led i 
vandfaldets udsøgte hån, at det er et kulturprodukt som sæbeskum, der 
udgør våbnet mod den selvsamme kulturs repræsentant. Men desuden ligger 
der vel et symbolsk indhold af renselsesproces i Joakims 
overdimensionerede skumbad. 


Under alle omstændigheder betegner sæbeorgiet afslutningen på 
konfrontationen mellem natur og kultur. Onkel Joakim er omsider kommet 
til besindelse og har indset sin magtesløshed over for naturkræfterne. 
Samtidig er han blevet bevidst om det livsfjendske i det arbejdsbegreb, han 
hidtil har forfægtet, og han har indset sin egen skyld i hele det kompleks af 
ulykker, der har ramt ham. Omsider er han moden til at forsones med 
naturen, og denne forsoning finder sted på de sidste sider i form af hans 
ægte og helhjertede accept af legens værdi. Ved denne accept har Joakim 
gjort sig fortjent til en belønning, og denne indfinder sig da også prompte, 
idet vandfaldet begynder at løbe med guld igen. 


Uf nej, hvad 

Natur/kultur-konfrontationen er endelig bilagt gennem kulturens indordnen 
sig under naturens præmisse. (Dog skurrer det en smule i læserens øren, at 
Joakim virker lidt for sikker på sin belønning til slut. Men hans 


bemærkninger skal nok snarest opfattes som en del af forfatterens 
bestræbelser på at få budskabet så klart igennem som muligt). 









Så har vi onkel Joakim i vores magt! Lad os 
grave en kanal gennem 
tangen her! 


Det vil altså sige, at hvis vi Og det er kun, 
leder koldt flodvand ind i når vandet koger, 
lagunen” her, holder at guldet flyder ud 
vandet op med i vandfaldet! 
at kogel 







Hurtigt! 
Vandet er lige 
Av ved at kogel 





Joakims rolle i fortællingen er der ingen tvivl om, han repræsenterer 
kultur-siden i det centrale modsætningspar. Anders' og ungernes rolle er 
derimod mere ambivalent, for ligesom det var tilfældet i 
indledningsafsnittet, har de i hovedafsnittet forbindelser til begge lejre. At 
de er nærmere ved naturen end Joakim fremgår allerede af deres 
umiddelbare glæde over naturomgivelserne i starten af afsnittet. Dertil 
kommer, at Anders og (især) nevøerne er meget bedre end Joakim til at 
aflæse naturen i alle dens former. Det er dem, der opdager den geologiske 
baggrund for guldet i vandet, og det er dem, der finder ud af, hvordan de 
kan manipulere med naturfænomenerne. 


Dette sidste forhold er dog samtidig netop dét, der gør, at ænderne ikke 
kommer til at optræde som egentlige naturrepræsentanter. For nøjagtig som 
det var tilfældet i optaktdelen, er det ændernes indgreb i naturen via et 
teknisk fix, der er den direkte årsag til alle ulykkerne i slutscenen. 


Hvis vi kaster sten i 
vandet, koger det 
hurtigere! 








Da ungerne vil spille naturbeherskere og prøver at fremskynde 
begivenhedernes gang med et par sten i vandet, går det galt. De forrykker 
balancen i naturen uheldigt, og den efterfølgende katastrofe rammer derfor 
retfærdigvis ikke bare Onkel Joakim, men også dem selv: pengene til 
legepladsen forsvinder i det gigantiske skumbad. Anders og ungerne 
befinder sig langt hen ad vejen på den positive side i natur/kultur- 
modsætningen - men som de fleste vesterlændinge har de svært ved at 
modstå fristelsen til at forsøge at gøre sig til naturens herrer. Og disse 
tendenser må naturligvis i det tematiske handlingsforløb straffes på lige fod 
med Joakims selvtilstrækkelige holdning. 


Som det er fremgået af ovenstående gennemgang er hovedafsnittet en klar 
parallel til indledningsafsnittet. Begge afsnit rummer det samme tematiske 
udsagn, omend dette udsagn kun kommer til fuld udfoldelse i det lange 
afsnits 17 sider. Men temaet kan også udlæses af de første 9 sider, og man 
bemærker, at der ligefrem er tale om parallelle enkeltforløb i de to afsnit. 
Specielt er dette tydeligt i de to situationer, hvor Joakim oversvømmes af de 
voldsomme vandfald. I optakten er det en flod af penge, der river Joakim 
med sig, mens det i hoveddelen er en kaskade af sæbeskum. Men parallelen 
er oplagt, såvel på det tematiske plan som i den billedmæssige udformning. 
Hele historiens klimaks i andendelen er faktisk foregrebet i førstedelens 
eksploderende pengetank, og når Barks ikke har brugt et større billede til 
denne begivenhed, er det for ikke at fratage klimaksscenen noget af dens 
intensitet. 

Barks har altid været meget økonomisk i sine billedmæssige virkemidler, 
og i "Den gyldne flod" har han drevet fortælleøkonomien til noget nær det 
optimale. Hvert billede og hver del af det enkelte billede rummer en brik til 
det store puslespil. Der er tale om betydningsladede billeder helt ud over det 
sædvanlige, selv målt med Barks' egen målestok. De eneste billeder, der 
ikke indgår i den overordnede tematiske struktur eller er nødvendige for at 
bringe handlingen videre, er de billeder, hvor Barks letter det alvorlige 
budskab med en vittig pointe. Humoren i fortællingen er ikke absolut 
nødvendig for forløbet - men man kan vel dårligt tillade sig at betragte de 
humoristiske indslag som overflødige af den grund! Humoren er jo simpelt 
hen Barks' varemærke og den faktor, der gør, at hans historier kan læses 
med udbytte på flere forskellige læseniveauer. For uanset om læseren 
opdager det bagvedliggende tematiske mønster eller ej, kan han/hun i hvert 
fald glæde sig over de mange sprudlende indfald. 


Man bliver aldrig færdig med Barks, og det skyldes ikke mindst hans 
overlegne timing i fortælletempoet, der gang på gang placerer en morsom 
episode netop der, hvor alvoren i intrigen er ved at tage overhånd. 
Eksemplerne er legio og spænder lige fra små ordløse billedkommentarer til 
hele forløb med et af Barks' foretrukne virkemidler, overdrivelsen, som 


drivkraft. Som eksempel på den første type humoristiske indslag kunne man 
nævne episoden, hvor Onkel Joakim tager 20 kr. op af sin pung for at give 
dem til Anders forklædt som tigger (side 21). Ved denne lejlighed flyver der 
to møl ud af pungen (!) - et fint lille vink om Joakims ekstreme nærighed. 


Den anden type af morsomme intermezzoer er allerede blevet nævnt 
under analysen. Vandfaldets fantastiske træfsikkerhed med de store sten har 
jo ud over den tematiske betydning en oplagt humoristisk effekt - omtrent 
som den klassiske lagkage i hovedet. Men der er mange flere eksempler på 
groteske overdrivelser i "Den gyldne flod". Her skal blot nævnes sekvensen 
i indledningen, hvor Anders og ungerne ganske frejdigt ankommer til 
Joakims kontor for at bede om penge og i stedet får en alenlang 
moralprædiken, afsluttet med en tur gennem faldlemmen. Anders" 
kommentar til denne helt uproportionale opførsel er en lige så 
malproportioneret replik, blot med modsat fortegn: ”Han sagde vist nej!" 
Det kan man da kalde en underdrivelse! ! 











” I har genske ret. Men denne gang er det 
lykkedes ham at hedd mig så ha 
i 


harm- 
vride de sølle tyve 





irrende, at jeg vi! 
kroner ud af haml 


Joakil 


Når onkel Joakim er i det Ja, det er faktisk 
humør, må vi skaffe de nemmere at vride | 
tyve kroner et andet en soft ice ud af en 
sted! regnebog, end at vride 
penge ud af onkel 
6) (9) j 


"Den gyldne flod" vrimler med små og store vittige indfald. Men desuden 
finder man i historien et lille pudsigt indslag, der vel nærmest må betragtes 
som en privat spøg, og denne lille finte til Barksisterne skal få lov til at 
afslutte gennemgangen af fortællingen. Det drejer sig om scenen på side 11, 


hvor Rup læser eventyret om "Kongen af den gyldne flod" højt for Joakim. 
Imens Rup læser om kongen, forestiller Joakim sig, hvordan dette væsen 
mon kan se ud. Joakims forestilling om flodens konge er en lille grøn 
skikkelse med store øren, lang næse og krone på hovedet. Det er et meget 
specielt forestillingsbillede ud fra eventyrets vage oplysninger, men billedet 
er vel lige så sandsynligt som så mange andre, og for intrigens videre forløb 
er flodkongens udseende ganske ligegyldigt. 


Det pudsige ved Joakims tankebillede viser sig da også først et halvt år 
senere end udgivelsestidspunktet for "Den gyldne flod", nemlig i 1958, da 
US 24: "Den gyldne måne" udkommer. Denne nye historie handler om en 
gylden måne, som bevogtes af et væsen fra Venus, og tro det eller ej: 
kongen af den gyldne måne er en tro kopi af Joakims forestilling om 
kongen af den gyldne flod! Besidder Joakim prækognitive evner, eller har 
han haft en vision i "Den gyldne flod"? Eller skyldes forholdet blot, at 
Barks i US 24 har valgt at genbruge en ide, han aldrig rigtig nåede at 
udnytte i den tidligere historie? Svaret må vel afhænge af den enkelte læsers 
indstilling og temperament. 





Historien handler om Han er en meget, meget 


en dreng, som uselvisk dreng, og han 
hedder ST imp: bliver gode venner med 
< en dværg, som er 





PS: Udtrykket "Teknisk fix" stammer fra Jesper Hoffmeyers bog: 
"Samfundets naturhistorie". 


PÅ BIBLIOTEKET I ANDEBY 


Som bibliotekar og Barksist kan man godt komme til at spekulere over, 
hvordan biblioteksvæsenet i Andeby egentlig fungerer. Det er ikke mange 
steder i Barks' produktion, man direkte finder biblioteket omtalt eller 
beskrevet. Derfor bygger den følgende gennemgang kun på et lille 
eksempelmateriale - nemlig de 7-8 steder, der eksplicit handler om 
biblioteket som institution. 


Det bør imidlertid nævnes, at ænderne sandsynligvis er mere flittige 
biblioteksbenyttere, end hvad de direkte fremvisninger af 
biblioteksbenyttelsen giver anledning til at formode. For selv om det er 
sjældent, man ser dem besøge biblioteket, ser man dem ret ofte i færd med 
at læse bøger. Når man samtidig tager Anders' almindelige økonomiske 
situation i betragtning, er det sikkert rimeligt at antage, at i hvert fald en del 
af bøgerne er lånt på biblioteket. Imod denne antagelse taler ganske vist 
historien WDC 99, AA 6/50, hvor det siges, at Anders har købt de bjerge af 
bøger, han læser for at vinde i en quiz. Men denne historie er vist en enlig 
svale. Generelt kan man nok roligt gå ud fra, at Anders låner de bøger, han 
og ungerne læser. 


Af de scener, hvor man ser Andebys bibliotek, fremgår det, at byen har et 
stort og åbenbart velfungerende folkebibliotek. Bygningen, der må 
formodes at rumme hovedbiblioteket, ses aldrig i hele sin udstrækning, men 
alene de pompøse (og lidt prangende ) søjler ved indgangen giver indtryk af 
en meget stor bygning. Også de forskellige glimt man får indefra (især af 
læsesalen) peger i denne retning. Når man dertil føjer, at biblioteket har en 
åbningstid på 12 timer (!), fra kl. 9 til kl. 21 (US 6), må man nok sige, at 
Andebyborgerne i hvert fald har gode rammer om deres 
biblioteksbenyttelse. 


Bogbestanden på biblioteket er det svært at udtale sig dækkende om ud 
fra de små glimt, man får af den. Men som grundtræk kan man fremhæve, 
at ænderne altid finder det, de har brug for. Hvad enten det er Onkel 
Joakim, der har brug for at læse "Alt om hjemmets forskønnelse" (US 32, 


AA 48/61), altså en bog i den mere underholdningsprægede del af 
faglitteraturen, eller det er nevøerne, der skal bruge "Den britiske flådes 
historie" (US 16, AA 6-8/61), så finder de bogen på biblioteket. Desuden 
ser den ofte ret benyttede læsesal ud til at være velforsynet med aviser og 
tidsskrifter - også her finder ænderne i hvert fald det, de søger. 


WHY DON'T N UP Z 


v THEY OPE 
THIS SUSPENSE IS KILLING 

Det eneste lidt kedelige træk ved Andebys bibliotek er de idelige 
opfordringer til at være stille. Dette er typisk et levn fra biblioteksvæsenets 
barndom, og det er et forhold, som i lidt for høj grad har været med til at 
skabe bibliotekets image som et dødt og kedeligt sted. Dette image lever 
Andebys bibliotek desværre op til. Når dét er sagt, skal det dog også 
nævnes, at bibliotekets personale tilsyneladende er hjælpsomt og velvilligt 
indstillet over for brugerne - et forhold, der burde være en naturlig sag, men 
som ikke altid er det. 

sig alle de Audgernme de 

Ganske vist ser man ikke Andebys egne bibliotekarer i aktion, men den 
måde, Onkel Joakim henvender sig til Latinias bibliotekar på (US 10, AA 
AA 4-7/76), giver grund til at tro, at han er vant til at kunne spørge om hvad 
som helst på Andeby bibliotek: "I året 1110 var der sørøvere her på øen. 
Hvor havde de deres huler?" Bibliotekaren ser skrækslagen ud og udbryder: 
"Du godeste! Hvad folk dog kan spørge om!" Men han svarer dog straks 
efter på spørgsmålet. (Mon ikke mange bibliotekarer i øvrigt kan nikke 
genkendende til denne situation, selv om de fleste vel nøjes med at tænke 
det, Latinias bibliotekar siger højt). 


Alt i alt kan man nok konkludere. på baggrund af de (desværre meget få) 
scener, hvor biblioteksvæsenet indgår i handlingen, at Andebyborgerne godt 
kan være tjent med deres bibliotek, som de da også benytter en del. Faktisk 
har biblioteket tilsyneladende kun én reel trussel mod sin eksistens, og dette 
fænomen er nevøernes grønspættebog. Denne guldgrube af oplysninger 
svarer tit på spørgsmål, som det ellers ville være naturligt at henvende sig til 
biblioteket for at få klaring på - ja, ved én lejlighed siges det ligefrem, at 
grønspættebogen er den eneste måde at finde svarene på! Hvis alle var i 
besiddelse af dette orakel, kunne det nok blive svært for biblioteket at klare 
sig i konkurrencen, i hvert fald hvad angår faglitteraturen. Men dels er 
grønspættebogen jo kun kendt og brugt af grønspætter, ikke af en større del 
af Andebys borgere. Og dels er der grund til at tro, at den netop 
fremhævede lovprisning af grønspættebogen er lidt for kategorisk. Hvordan 
skal man ellers forklare, at ungerne selv henvender sig til biblioteket for at. 
få svar på deres spørgsmål (f.eks US 16) eller henviser til andre bøger end 
grønspættebogen som autoriteter i en bestemt sag (f.eks til "Da skoven 
hævnede sig" af Tom A. Hawk, i WDC 192, AA 13/57)? 


Grønspættebogen er nok mere et kuriosum i Andeby-samfundet end en 
reel konkurrent til bibliotekets informationsvirksomhed. Men der er en 
anden slange i paradiset, som det fremgår af historien i DDD 1055, AA 
39/60. Denne historie er hidtil ladt ude af betragtning, selv om det er den 
eneste af Barks' historier, der direkte handler om biblioteket. Historien viser 
nemlig et biblioteksvæsen, der adskiller sig radikalt fra det bibliotek, man 
ellers får at se i glimt i andre Barks-fortællinger. For det første bemærker 
man, at Andersine er blevet ansat som bibliotekar ved biblioteket, fordi hun 
"holder så meget af bøger". 


Kære dagbog! 
, + Frøken Annike har ansat mig som bibliotekar, ford; 
Å jeg holder så meget af bøger, og nu skal du bare 
høre, hvordan det gik mig som bibliotekar, 
kære dågbog... 

Frøken Annike var meget streng med, at man skulle 
overholde reglementet, må du vide, kære dagbog... . 

Denne indstilling er selvfølgelig prisværdig, men man kan nok sætte 
spørgsmålstegn ved, om den er en tilstrækkelig forudsætning for at arbejde 
som bibliotekar. Også i Andeby er bibliotekar vel trods alt noget, man 
bliver uddannet til. 


Man kunne så forestille sig, at Andersine blot har taget fejl af 
stillingsbetegnelsen og er blevet ansat som medhjælper ved biblioteket. 
Denne forklaring er meget sandsynlig, men den efterlader stadig nogle 
ubesvarede spørgsmål vedrørende bibliotekets organisation. F.eks. 
forekommer det ikke rationelt at hjemkalde bøger på den måde, man ser det 
illustreret i starten af historien. Det er en metode, der kun kan anvendes i 
meget små bibliotekssystemer, hvor man har et personligt forhold til 
lånerne, og hvor antallet af hjemkaldelser ikke er ret stort. Men et sådant 
lille bibliotekssystem svarer ikke til den pompøse bygning og de lange 
åbningstider, man ellers har fået indtryk af. 


Et andet forhold, der ikke synes at passe til det almindelige folkebibliotek, 
er den meget store vægt, der bliver lagt på stilhedskravet i Andersines 
bibliotek. Én ting er, at man skal være stille på en læsesal, som man også 
ser det påbudt i andre fortællinger. Men at der kræves så total stilhed som i 
Andersinehistorien virker ikke normalt for et folkebibliotek. For slet ikke at 
tale om det groteske i ligefrem at true lånerne til at være stille. Selve det 
forhold, at man får lov til at have en løve siddende på skranken, er vist 
heller ikke helt i overensstemmelse med de almindelige regler for et 
folkebibliotek! 

Alle de nævnte faktorer peger i retning af, at dét bibliotek, Andersine 
And-historien handler om, slet ikke er en del af Andebys normale 
folkebiblioteksvæsen. Måske kunne man forestille sig, at det var en lille 
filial i en fjern afkrog, hvor bibliotekslederen havde ret stort selvstyre. Men 
herimod taler den omstændighed, at biblioteket både har Anders og Onkel 
Joakim som lånere, og det ville næppe være tilfældet, hvis biblioteket ikke 
lå centralt placeret. Meget tyder derfor på, at der er tale om et privat 


bibliotek, måske et lejebibliotek, drevet for private midler og med Frøken 
Annike som leder. Denne dame, der i øvrigt ligner essensen af fordommene 
omkring bibliotekarers udseende: aldrende, med knude i nakken, bærende 
briller og iført mørkt, kedeligt tøj, kunne man så samtidig forestille sig var 
en pensioneret bibliotekar fra folkebiblioteket, som det private biblioteks 
bagmænd havde ansat til at stå for den daglige drift af biblioteket. For 
denne antagelse taler bl.a. Frøken Annikes næsten maniske dyrkelse af 
reglementet - et træk, man typisk forbinder med bibliotekarer af den gamle 
skole. 


Ud fra denne fortolkning af Andersine And-historien er der ikke længere 
nogen uoverensstemmelse mellem skildringen af dette bibliotek og de andre 
fortællingers biblioteksvæsen. Og selv om man som dansk bibliotekar 
selvfølgelig må være særdeles skeptisk over for tanken om et privat 
biblioteksvæsen, er der vist ingen grund til at nære frygt for, at Frøken 
Annikes private bibliotek skal blive nogen alvorlig trussel mod det 
velfungerende folkebibliotek i Andeby. Dertil bliver det drevet for 
restriktivt og for urationelt, så det er nok kun et spørgsmål om (kort) tid, 
inden biblioteket er gået fallit og/eller alle lånerne er skræmt bort. 


Gør nu Vi går op på biblioteket 
i og slår de navne op i 
erilet, XV historiebøger — 
i eller 
væk, onkel drømmebøger! Onkel Anders har ret. .- 
ransal Hines isse) ” Skibet FALKEN står 


nævnt i ,,Den britiske 





PS: Det bør i sandhedens interesse nævnes, at Latinias bibliotekar i 
originalversionen har en noget anden titel end bibliotekar, nemlig 
"historian": historiker, Og en sådan har ikke noget med en bibliotekar at 
gøre - han er universitetsuddannet og formodentlig forsker. 






Det her er nærmest 
til at grine ad) 

